02019A1114(01) — SL — 19.04.2022 — 002.001

To besedilo je zgolj informativne narave in nima pravnega učinka. Institucije Unije za njegovo vsebino ne prevzemajo nobene odgovornosti. Verodostojne različice zadevnih aktov, vključno z uvodnimi izjavami, so objavljene v Uradnem listu Evropske unije. Na voljo so na portalu EUR-Lex. Uradna besedila so neposredno dostopna prek povezav v tem dokumentu

spremenjen z:









▼B

SPORAZUM O PROSTI TRGOVINI MED EVROPSKO UNIJO IN REPUBLIKO SINGAPUR







Evropska unija (v nadaljnjem besedilu: Unija) in Republika Singapur (v nadaljnjem besedilu: Singapur), v nadaljnjem besedilu skupaj: pogodbenici, ali posamezno: pogodbenica – OB PRIZNAVANJU njunega dolgoletnega in trdnega partnerstva, ki temelji na skupnih načelih in vrednotah, ki se odražajo v Sporazumu o partnerstvu in sodelovanju, in njunih pomembnih gospodarskih, trgovinskih in naložbenih odnosov; V ŽELJI, da nadalje okrepita njun odnos kot del njunih splošnih odnosov in v skladu z njimi, ter v prepričanju, da bo ta sporazum ustvaril novo okolje za razvoj trgovine in naložb med pogodbenicama; OB SPOZNANJU, da bo ta sporazum dopolnil in spodbujal regionalno gospodarsko povezovanje; ODLOČENI, da okrepita gospodarske, trgovinske in naložbene odnose v skladu s ciljem trajnostnega razvoja, v okviru gospodarskih, socialnih in okoljskih razsežnosti, ter spodbujata trgovino in naložbe, upoštevajoč visoko raven varstva okolja in zaščite delovnih mest ter ustreznih mednarodno priznanih standardov in sporazumov, katerih pogodbenici sta; V ŽELJI, da izboljšata življenjske standarde, spodbujata gospodarsko rast in stabilnost, ustvarita nove možnosti za zaposlitev ter izboljšata splošno blaginjo in s tem namenom ponovno potrdita zavezanost spodbujanju liberalizacije trgovine in naložb; V PREPRIČANJU, da bo ta sporazum ustvaril razširjen in varen trg za blago in storitve, s čimer bo izboljšal konkurenčnost njunih podjetij na globalnih trgih; OB PONOVNI POTRDITVI, da ima vsaka pogodbenica pravico sprejeti in okrepiti ukrepe, ki so potrebni za uresničevanje legitimnih ciljev politik, na primer na področju sociale, okolja, varnosti, javnega zdravja in varnosti, spodbujanja in zaščite kulturne raznolikosti; OB PONOVNI POTRDITVI zavezanosti Ustanovni listini Združenih narodov, podpisani 26. junija 1945 v San Franciscu, in Splošni deklaraciji o človekovih pravicah, ki jo je Generalna skupščina Združenih narodov sprejela 10. decembra 1948; OB PRIZNAVANJU pomembnosti preglednosti za mednarodno trgovino v korist vseh zainteresiranih strani; OB PRIZADEVANJU, da vzpostavita jasna in vzajemno koristna pravila, ki urejajo njuno trgovino in naložbe, ter zmanjšata ali odpravita ovire za vzajemno trgovino in naložbe; ODLOČENI, da prispevata k skladnemu razvoju in širitvi svetovne trgovine z odpravo ovir za trgovino prek tega sporazuma ter se izogneta novim oviram za trgovino ali naložbe med njima, ki bi lahko zmanjšale koristi tega sporazuma; OB NADGRADNJI njunih pravic in obveznosti po Sporazumu STO in drugih večstranskih, regionalnih in dvostranskih sporazumov ter dogovorov, katerih pogodbenici sta – STA SE DOGOVORILI O NASLEDNJEM:







POGLAVJE I

CILJI IN SPLOŠNA OPREDELITEV POJMOV

ČLEN 1.1

Vzpostavitev območja proste trgovine

Pogodbenici tega sporazuma s tem sporazumom vzpostavita območje proste trgovine v skladu s členom XXIV GATT 1994 in členom V GATS.

ČLEN 1.2

Cilji

Cilji tega sporazuma so liberalizirati in olajšati trgovino in naložbe med pogodbenicama v skladu z določbami tega sporazuma.

ČLEN 1.3

Splošna opredelitev pojmov

Če ni drugače določeno, v tem sporazumu:

„Sporazum o kmetijstvu“ pomeni Sporazum o kmetijstvu iz Priloge 1A k Sporazumu STO;

„Sporazum o vladnih naročilih“ pomeni Sporazum o vladnih naročilih iz Priloge 4 k Sporazumu STO;

„Sporazum o pregledih pred odpremo“ pomeni Sporazum o pregledih pred odpremo iz Priloge 1A k Sporazumu STO;

„Protidampinški sporazum“ pomeni Sporazum o izvajanju člena VI Splošnega sporazuma o carinah in trgovini iz leta 1994 iz Priloge 1A k Sporazumu STO;

„Sporazum o carinskem vrednotenju“ pomeni Sporazum o izvajanju člena VII Splošnega sporazuma o tarifah in trgovini iz leta 1994 iz Priloge 1A k Sporazumu STO;

„dan“ pomeni koledarski dan;

„Dogovor o reševanju sporov“ pomeni Dogovor o pravilih in postopkih za reševanje sporov iz Priloge 2 k Sporazumu STO;

„GATS“ pomeni Splošni sporazum o trgovini s storitvami iz Priloge 1B k Sporazumu STO;

„GATT 1994“ pomeni Splošni sporazum o tarifah in trgovini 1994 iz Priloge 1A k Sporazumu STO;

„harmonizirani sistem“ pomeni harmonizirani sistem poimenovanj in šifrskih oznak blaga, vključno z vsemi pravnimi pojasnili in spremembami (v nadaljnjem besedilu tudi: HS);

„MDS“ pomeni Mednarodni denarni sklad;

„Sporazum o izdajanju uvoznih dovoljenj“ pomeni Sporazum o izdajanju uvoznih dovoljenj iz Priloge 1A k Sporazumu STO;

„ukrep“ pomeni kateri koli zakon, predpis, postopek, zahtevo ali prakso;

„fizična oseba pogodbenice“ pomeni državljana Singapurja ali ene od držav članic Unije ( 1 ) v skladu z njihovo zakonodajo;

„Sporazum o partnerstvu in sodelovanju“ pomeni Sporazum o partnerstvu in sodelovanju med Evropsko unijo in njenimi državami članicami na eni strani in Republiko Singapur na drugi strani, podpisan 19. oktobra 2018 v Bruslju;

„oseba“ pomeni fizično ali pravno osebo;

„Sporazum o zaščitnih ukrepih“ pomeni Sporazum o zaščitnih ukrepih iz Priloge 1A k Sporazumu STO;

„Sporazum o subvencijah in izravnalnih ukrepih“ pomeni Sporazum o subvencijah in izravnalnih ukrepih iz Priloge 1A k Sporazumu STO;

„Sporazum o sanitarnih in fitosanitarnih ukrepih“ pomeni Sporazum o sanitarnih in fitosanitarnih ukrepih iz Priloge 1A k Sporazumu STO;

„Sporazum o tehničnih ovirah v trgovini“ pomeni Sporazum o tehničnih ovirah v trgovini iz Priloge 1A k Sporazumu STO;

„Sporazum TRIPS“ pomeni Sporazum o trgovinskih vidikih pravic intelektualne lastnine iz Priloge 1C k Sporazumu STO;

„WIPO“ pomeni Svetovno organizacijo za intelektualno lastnino;

„STO“ pomeni Svetovno trgovinsko organizacijo in

„Sporazum STO“ pomeni Marakeški sporazum o ustanovitvi Svetovne trgovinske organizacije z dne 15. aprila 1994.







POGLAVJE II

NACIONALNA OBRAVNAVA IN DOSTOP DO TRGA ZA BLAGO







ODDELEK A

SKUPNE DOLOČBE

ČLEN 2.1

Cilj

Pogodbenici postopno in vzajemno liberalizirata trgovino z blagom v prehodnem obdobju, ki se začne z začetkom veljavnosti tega sporazuma, v skladu s tem sporazumom in členom XXIV GATT 1994.

ČLEN 2.2

Področje uporabe

To poglavje se uporablja za trgovino z blagom med pogodbenicama.

ČLEN 2.3

Nacionalna obravnava

Vsaka pogodbenica prizna nacionalno obravnavo za blago druge pogodbenice v skladu s členom III Sporazuma GATT 1994, vključno z njegovimi pojasnjevalnimi opombami in dopolnilnimi določbami. V ta namen so obveznosti iz člena III Sporazuma GATT 1994, vključno z njegovimi pojasnjevalnimi opombami in dopolnilnimi določbami, smiselno vključene v ta sporazum in so njegov sestavni del.

ČLEN 2.4

Carine

Za namene tega poglavja carina vključuje vse dajatve ali takse, ki se uvedejo za uvoz ali izvoz blaga ali v zvezi z njim, vključno z vsemi oblikami dodatnih davkov ali taks, ki se uvedejo za tak uvoz ali izvoz ali v zvezi z njim.

Carina ne vključuje:

(a) nobene takse, enakovredne notranjemu davku, naloženemu v skladu s členom 2.3 (Nacionalna obravnava);

(b) nobene dajatve, naložene v skladu s poglavjem III (Trgovinska sredstva);

(c) nobenih dajatev, ki se uporabljajo v skladu s členi VI, XVI in XIX GATT 1994, Protidampinškim sporazumom, Sporazumom o subvencijah in izravnalnih ukrepih, členom 5 Sporazuma o kmetijstvu in Dogovorom o reševanju sporov, ter

(d) nobene pristojbine ali druge takse, naložene v skladu s členom 2.10 (Pristojbine in formalnosti, povezane z uvozom in izvozom).

ČLEN 2.5

Uvrstitev blaga

Uvrstitev blaga v trgovini med pogodbenicama je določena v ustrezni tarifni nomenklaturi posamezne pogodbenice v skladu s harmoniziranim sistemom in njegovimi spremembami.







ODDELEK B

ZMANJŠANJE ALI ODPRAVA CARIN

ČLEN 2.6

Zmanjšanje ali odprava carin na uvoz

1. Vsaka pogodbenica zmanjša ali odpravi njene carine na uvoženo blago s poreklom iz druge pogodbenice v skladu s seznami iz Priloge 2-A. V tem poglavju „s poreklom“ pomeni poreklo blaga, kot je določeno v skladu s pravili o poreklu in drugimi zahtevami iz Protokola 1.

2. Za vsako blago je osnovna carinska stopnja, za katero se v skladu z odstavkom 1 uporabljajo postopna znižanja, tista stopnja, ki je določena v seznamih iz Priloge 2-A.

3. Če pogodbenica kadar koli po začetku veljavnosti tega sporazuma zniža uporabljeno carinsko stopnjo po načelu države z največjimi ugodnostmi se ta carinska stopnja uporablja, če in dokler je nižja od carinske stopnje, izračunane v skladu z njenim seznamom iz Priloge 2-A.

4. Tri leta po začetku veljavnosti tega sporazuma se pogodbenici na zahtevo katere koli od njiju posvetujeta o morebitni pospešitvi in razširitvi obsega zmanjšanja in odprave carin na uvoz. Odločitev pogodbenic o takšnih pospešitvi ali razširitvi, ki se sprejme v okviru Odbora za trgovino z blagom, nadomesti vse carinske stopnje ali kategorije, določene v skladu z njunimi seznami za to blago.

ČLEN 2.7

Odprava carin in davkov na izvoz

Pogodbenici ne smeta ohraniti ali uvesti nobenih carin ali davkov na izvoz blaga v drugo pogodbenico ali v povezavi z njim, ali notranjih davkov za blago, izvoženo v drugo pogodbenico, ki presegajo tiste, ki so uvedeni za podobno blago, namenjeno za notranjo prodajo.

ČLEN 2.8

Mirovanje

Po začetku veljavnosti tega sporazuma nobena pogodbenica ne sme zvišati obstoječe carine ali uvesti nove carine na uvoz blaga s poreklom iz druge pogodbenice. To nobeni pogodbenici ne preprečuje, da po enostranskem znižanju carino zviša na raven, kot je določena v njenem seznamu iz Priloge 2-A.







ODDELEK C

NETARIFNI UKREPI

ČLEN 2.9

Uvozne in izvozne omejitve

1. Pogodbenici v skladu s členom XI GATT 1994, vključno z njegovimi pojasnjevalnimi opombami in dopolnilnimi določbami, ne smeta sprejeti ali ohraniti nobene prepovedi ali omejitve za uvoz katerega koli blaga druge pogodbenice ali za izvoz ali prodajo za izvoz katerega koli blaga, namenjenega na ozemlje druge pogodbenice. V ta namen so člen XI Sporazuma GATT 1994, vključno z njegovimi pojasnjevalnimi opombami in dopolnilnimi določbami smiselno vključene v ta sporazum in so njegov sestavni del.

2. Pogodbenici se dogovorita, da pogodbenica, ki namerava sprejeti ukrepe, pred sprejetjem kakršnih koli ukrepov iz pododstavkov 2(a) in 2(c) člena XI GATT 1994, drugi pogodbenici predloži vse zadevne informacije, da se poišče rešitev, ki je sprejemljiva za obe pogodbenici. Pogodbenici se lahko dogovorita o kakršnih koli sredstvih, potrebnih za odpravo težav. Če v 30 dneh od predložitve takih informacij ne skleneta dogovora, lahko pogodbenica izvoznica za izvoz zadevnega blaga uporabi ukrepe iz tega člena. Kadar je zaradi izjemnih in kritičnih okoliščin, ki zahtevajo takojšnje ukrepanje, predhodno zagotavljanje informacij ali pregleda onemogočeno, lahko pogodbenica, ki namerava uvesti ukrepe, nemudoma uporabi previdnostne ukrepe, ki so potrebni za obravnavo položaja, in o njih takoj obvesti drugo pogodbenico.

ČLEN 2.10

Pristojbine in formalnosti, povezane z uvozom in izvozom

1. Vsaka pogodbenica v skladu s členom VIII sporazuma GATT 1994, vključno z njegovimi pojasnjevalnimi opombami in dopolnilnimi določbami, zagotovi, da so vse pristojbine in takse kakršne koli narave (razen carin in ukrepov iz odstavkov (a), (b) in (c) člena 2.4 (Carine)) uvedene na uvoz ali izvoz blaga ali v povezavi z njim, omejene na približen strošek opravljenih storitev, ki se ne izračunavajo na podlagi ad valorem , in ne smejo predstavljati posredne zaščite za domače blago ali obdavčitve uvoza ali izvoza za fiskalne namene.

2. Vsaka pogodbenica da na voljo prek uradno določenega medija, vključno s spletom, pristojbine in takse, ki jih uvaja v povezavi z uvozom in izvozom.

3. Nobena pogodbenica ne zahteva transakcij v okviru diplomatskih in konzularnih odnosov ( 2 ), vključno s plačili povezanih pristojbin in taks, v zvezi z uvozom katerega koli blaga druge pogodbenice.

ČLEN 2.11

Postopki za izdajanje uvoznih in izvoznih dovoljenj

1. Pogodbenici potrjujeta svoje obstoječe pravice in obveznosti iz Sporazuma o izdajanju uvoznih dovoljenj.

2. Pogodbenici uvedeta in upravljata vse postopke za izdajanje izvoznih ali uvoznih dovoljenj ( 3 ) v skladu z: (a) odstavki 1 do 9 člena 1 Sporazuma za izdajanje uvoznih dovoljenj; (b) členom 2 Sporazuma za izdajanje uvoznih dovoljenj; (c) členom 3 Sporazuma za izdajanje uvoznih dovoljenj.

V ta namen so določbe iz pododstavkov (a), (b) in (c) tega odstavka vključene v ta sporazum in so njegov sestavni del. Pogodbenici te določbe smiselno uporabljata za katere koli izvozne postopke za izdajanje dovoljenj.

3. Vsaka pogodbenica zagotovi, da se vsi postopki za izdajanje izvoznih dovoljenj uporabljajo nevtralno ter se izvajajo pošteno, pravično, nediskriminatorno in pregledno.

4. Vsaka pogodbenica postopke za izdajanje dovoljenj sprejme ali ohrani samo kot pogoj za uvoz na svoje ozemlje ali za izvoz iz svojega ozemlja v drugo pogodbenico, kadar ostali ustrezni postopki za dosego upravnega namena niso na voljo.

5. Nobena pogodbenica ne sprejme ali ohrani neavtomatičnih postopkov za izdajanje uvoznih ali izvoznih dovoljenj, razen če je to potrebno za izvajanje ukrepa, ki je v skladu s tem sporazumom. Vsaka pogodbenica, ki sprejme neavtomatične postopke za izdajanje dovoljenj, jasno navede ukrep, ki se izvaja s takim postopkom za izdajanje dovoljenj.

6. Pogodbenica, ki uvede postopke za izdajanje izvoznih dovoljenj ali te postopke spremeni, o tem obvesti Odbor za trgovino z blagom 60 dni pred objavo teh postopkov. To obvestilo mora vsebovati informacije iz člena 5 Sporazuma o izdajanju uvoznih dovoljenj.

7. Pogodbenica v 60 dneh odgovori na vprašanja druge pogodbenice o vseh postopkih za izdajanje dovoljenj, ki jih pogodbenica, na katero je naslovljen zahtevek, namerava sprejeti oziroma jih je sprejela ali ohranila, kakor tudi o merilih za odobritev ali dodelitev uvoznih ali izvoznih dovoljenj.

ČLEN 2.12

Državna trgovinska podjetja

1. Pogodbenici potrjujeta svoje obstoječe pravice in obveznosti iz člena XVII GATT 1994, vključno z njegovimi pojasnjevalnimi opombami in dopolnilnimi določbami, ter Dogovora o razlagi člena XVII Splošnega sporazuma o tarifah in trgovini 1994 iz Priloge 1-A k Sporazumu STO, ki so smiselno vključene v ta sporazum in so njegov sestavni del.

2. Vsaka pogodbenica lahko od druge zahteva informacije, kot je določeno v pododstavkih 4(c) in 4(d) člena XVII Sporazuma GATT 1994.

ČLEN 2.13

Odprava sektorskih netarifnih ukrepov

1. Pogodbenici se zavezujeta, da bosta sprejeli dodatne zaveze glede sektorsko specifičnih netarifnih ukrepov za blago iz Priloge 2-B in Priloge 2-C (v nadaljnjem besedilu: sektorski prilogi). V ta namen lahko pogodbenici s sklepom Odbora za trgovino z blagom ti sektorski prilogi spremenita.

2. Na zahtevo pogodbenice pogodbenici začneta pogajanja z namenom razširitve obsega njunih zavez glede sektorsko specifičnih netarifnih ukrepov za blago.







ODDELEK D

POSEBNE IZJEME GLEDE BLAGA

ČLEN 2.14

Splošne izjeme

1. To poglavje pogodbenicama v ničemer ne preprečuje sprejemanja ukrepov v skladu s členom XX Sporazuma GATT 1994, vključno z njegovimi pojasnjevalnimi opombami in dopolnilnimi določbami, ki so smiselno vključene v ta sporazum in so njegov sestavni del.

2. Pogodbenici razumeta, da pogodbenica izvoznica, ki namerava sprejeti ukrepe, pred sprejetjem kakršnih koli ukrepov iz pododstavkov (i) in (j) člena XX GATT 1994, drugi pogodbenici predloži vse zadevne informacije, da se poišče rešitev, ki je sprejemljiva za obe pogodbenici. Pogodbenici se lahko dogovorita o kakršnih koli sredstvih, potrebnih za odpravo težav. Če se ne sporazumeta v 30 dneh, lahko pogodbenica izvoznica za izvoz zadevnega blaga sprejme ukrepe iz tega člena. Kadar je zaradi izjemnih in kritičnih okoliščin, ki zahtevajo takojšnje ukrepanje, predhodno zagotavljanje informacij ali pregleda onemogočeno, lahko pogodbenica, ki namerava uvesti ukrepe, nemudoma uporabi previdnostne ukrepe, ki so potrebni za obravnavo položaja, in o njih takoj obvesti drugo pogodbenico.







ODDELEK E

INSTITUCIONALNE DOLOČBE

ČLEN 2.15

Odbor za trgovino z blagom

1. Odbor za trgovino z blagom, ustanovljen v skladu s členom 16.2 (Specializirani odbori), se sestane na zahtevo pogodbenice ali Odbora za trgovino in obravnava vse zadeve iz tega poglavja, sestavljajo pa ga predstavniki pogodbenic.

2. Naloge odbora vključujejo: (a) spremljanje izvajanja tega poglavja in prilog 2-A, 2-B in 2-C; (b) spodbujanje trgovine z blagom med pogodbenicama, vključno s posvetovanji o pospeševanju in razširitvi obsega odprave tarif ter razširitvi obsega zavez glede netarifnih ukrepov iz tega sporazuma in po potrebi o drugih zadevah; kot rezultat teh posvetovanj lahko Odbor s sklepom spremeni ali razširi priloge 2-A, 2-B in 2-C, kot je potrebno, ter (c) obravnavanje tarifnih in netarifnih ukrepov glede trgovine z blagom med pogodbenicama ter, če je ustrezno, predložitev takih zadev v obravnavo Odboru za trgovino.







POGLAVJE III

TRGOVINSKA SREDSTVA







ODDELEK A

PROTIDAMPINŠKI IN IZRAVNALNI UKREPI

ČLEN 3.1

Splošne določbe

1. Pogodbenici potrjujeta svoje pravice in obveznosti, ki izhajajo iz člena VI GATT 1994, Protidampinškega sporazuma in Sporazuma o subvencijah in izravnalnih ukrepih ter uporabljata protidampinške in izravnalne ukrepe v skladu z določbami iz tega poglavja.

2. Pogodbenici se ob priznavanju dejstva, da se protidampinški in izravnalni ukrepi lahko zlorabijo za oviranje trgovine, strinjata, da: (a) bi bilo treba take ukrepe uporabljati tako, da so v skladu z vsemi ustreznimi zahtevami STO, hkrati pa bi morali temeljiti na poštenem in preglednem sistemu, ter (b) bi bilo treba pazljivo preučiti interese pogodbenice, zoper katero je treba uvesti takšen ukrep.

3. Za namen tega oddlelka se poreklo blaga določa v skladu z nepreferencialnimi pravili pogodbenic o poreklu.

ČLEN 3.2

Preglednost in izmenjava informacij

1. Ko pristojni organi pogodbenice prejmejo ustrezno dokumentiran protidampinški zahtevek v zvezi z uvozom iz druge pogodbenice in najpozneje 15 dni pred začetkom preiskave, pogodbenica drugi pogodbenici pošlje pisno uradno obvestilo o prejemu zahtevka.

2. Ko pristojni organi pogodbenice prejmejo ustrezno dokumentiran zahtevek za izravnalno dajatev v zvezi z uvozom iz druge pogodbenice in sicer najpozneje 15 dni pred začetkom preiskave, pogodbenica drugi pogodbenici pošlje pisno uradno obvestilo o prejemu zahtevka in ji omogoči posvetovanje o zahtevku s pristojnimi organi, da se pojasni dejansko stanje in doseže sporazumna rešitev. Pogodbenici si prizadevata, da nato ta posvetovanja čim prej opravita.

3. Obe pogodbenici takoj po uvedbi kakršnih koli začasnih ukrepov in v vsakem primeru pred dokončno ugotovitvijo zagotovita polno in smiselno razkritje vseh bistvenih dejstev in premislekov, ki so podlaga za odločanje o izvajanju teh ukrepov. To ne posega v člen 6.5 Protidampinškega sporazuma in člen 12.4 Sporazuma o subvencijah in izravnalnih ukrepih. Vsa razkritja so v pisni obliki, zainteresiranim stranem pa zagotavljajo dovolj časa za predložitev pripomb.

4. Vsaka zainteresirana stran ima možnost, da med preiskavami v zvezi s trgovinskimi sredstvi izrazi svoja stališča.

ČLEN 3.3

Pravilo nižje dajatve

Če se pogodbenica odloči uvesti protidampinško ali izravnalno dajatev, stopnja take dajatve ne preseže stopnje dampinga ali izravnalne subvencije, proti kateri se lahko uvede izravnalni ukrep, in mora biti nižja od stopnje dampinga ali izravnalnih subvencij, če je taka nižja dajatev primerna za odpravo škode v domači industriji.

ČLEN 3.4

Upoštevanje javnega interesa

Nobena pogodbenica ne uporabi protidampinških ali izravnalnih ukrepov, če se lahko na podlagi informacij, ki so na voljo med preiskavo, jasno ugotovi, da uporaba takih ukrepov ni v javnem interesu. Javni interes upošteva stanje domače industrije, uvoznike in njihova reprezentativna združenja ter reprezentativne uporabnike in reprezentativne potrošniške organizacije, če so predložili pomembne informacije preiskovalnim organom.

ČLEN 3.5

Izvzetje iz dvostranskega mehanizma za reševanje sporov in mehanizma mediacije

Določbe tega oddelka ne veljajo za poglavje XIV (Reševanje sporov) in poglavje XV (Mehanizem mediacije).







ODDELEK B

GLOBALNI ZAŠČITNI UKREPI

ČLEN 3.6

Splošne določbe

1. Vsaka pogodbenica obdrži svoje pravice in obveznosti iz člena XIX GATT 1994, Sporazuma o zaščitnih ukrepih in člena 5 Sporazuma o kmetijstvu. Ta sporazum pogodbenicama ne daje dodatnih pravic ali nalaga dodatnih obveznosti v zvezi z ukrepi, sprejetimi v skladu s členom XIX GATT 1994 in Sporazumom o zaščitnih ukrepih, razen če je v tem oddelku določeno drugače.

2. Pogodbenici za isto blago hkrati ne smeta uporabiti: (a) dvostranskega zaščitnega ukrepa ter (b) ukrepa iz člena IX GATT 1994 in Sporazuma o zaščitnih ukrepih.

3. Za namene tega oddelka se poreklo blaga določa v skladu z nepreferencialnimi pravili pogodbenic o poreklu.

ČLEN 3.7

Preglednost

1. Ne glede na člen 3.6 (Splošne določbe) pogodbenica, ki začne preiskavo v zvezi z zaščitnimi ukrepi ali namerava sprejeti zaščitne ukrepe, na zahtevo druge pogodbenice in pod pogojem da je to v temeljnem interesu slednje, takoj oziroma vsaj sedem dni pred dnevom začetka preiskave ali uvedbe ukrepov, pošlje ad hoc pisno obvestilo z vsemi zadevnimi informacijami, ki so privedle do začetka preiskave v zvezi z zaščitnimi ukrepi ali uvedbo zaščitnih ukrepov, po potrebi vključno z začasnimi ugotovitvami in končnimi ugotovitvami preiskave. To ne posega v člen 3.2 Sporazuma o zaščitnih ukrepih.

2. Pri uvedbi zaščitnih ukrepov si pogodbenici prizadevata, da se uvedejo na način, ki najmanj vpliva na njuno dvostransko trgovino.

3. Za namene odstavka 2, če pogodbenica meni, da so pravne zahteve za uvedbo dokončnih zaščitnih ukrepov izpolnjene, in namerava uporabiti takšne ukrepe, o tem obvesti drugo pogodbenico in ji omogoči, da se opravijo dvostranska posvetovanja. Če ni bila sprejeta nobena zadovoljiva rešitev v 30 dneh od prejema obvestila, lahko država uvoznica sprejme dokončne zaščitne ukrepe. Drugi pogodbenici je treba omogočiti možnost za posvetovanja, da se izmenjajo stališča o informacijah iz odstavka 1.

ČLEN 3.8

Izvzetje iz dvostranskega mehanizma za reševanje sporov in mehanizma mediacije

Določbe tega oddelka ne veljajo za poglavje XIV (Reševanje sporov) in poglavje XV (Mehanizem mediacije).







ODDELEK C

DVOSTRANSKA ZAŠČITNA KLAVZULA

ČLEN 3.9

Opredelitev pojmov

V tem oddelku:

(a) se pojma „resna škoda“ in „tveganje za nastanek resne škode“ razlagata v skladu s pododstavkoma 1(a) in 1(b) člena 4 Sporazuma o zaščitnih ukrepih ter se v ta namen pododstavka 1(a) in 1(b) člena 4 Sporazuma o zaščitnih ukrepih smiselno vključita v ta sporazum in postaneta njegov sestavni del ter

(b) „prehodno obdobje“ pomeni obdobje desetih let od začetka veljavnosti tega sporazuma.

ČLEN 3.10

Uporaba dvostranskega zaščitnega ukrepa

1. Če se blago s poreklom iz pogodbenice zaradi zmanjšanja ali odprave carine v skladu s tem sporazumom uvaža na ozemlje druge pogodbenice v takih povečanih količinah, v absolutnem smislu ali glede na domačo proizvodnjo, in pod takimi pogoji, da povzroča resno škodo ali pomeni tveganje za nastanek resne škode za domačo industrijo, ki proizvaja podobno ali neposredno konkurenčno blago, lahko pogodbenica uvoznica, samo v prehodnem obdobju, sprejme ukrepe iz odstavka 2 v skladu s pogoji in postopki iz tega oddelka.

2. Pogodbenica uvoznica lahko sprejme dvostranski zaščitni ukrep: (a) s katerim se ustavijo nadaljnja zniževanja carinske stopnje za zadevno blago, določene v Prilogi 2-A, ali (b) s katerim se carinska stopnja za blago zviša na raven, ki ne presega stopnje, nižje od: (i) carinske stopnje po načelu države z največjimi ugodnostmi za blago, veljavne ob uvedbi ukrepa, ali (ii) osnovne carinske stopnje, določene v seznamih iz Priloge 2-A v skladu z odstavkom 2 člena 2.6 (Zmanjšanje ali odprava carin na uvoz).

ČLEN 3.11

Pogoji in omejitve

1. Pogodbenica drugo pogodbenico pisno obvesti o začetku preiskave iz odstavka 2 in se z njo vnaprej posvetuje toliko časa pred uporabo dvostranskega zaščitnega ukrepa, kolikor je to izvedljivo, da: (a) se pregledajo informacije, pridobljene med preiskavo, in ugotovi, ali so pogoji iz tega člena izpolnjeni; (b) se izmenjajo stališča o ukrepu in njegova ustreznost glede na cilje tega oddelka, da se odpravi resna škoda ali tveganje za nastanek resne škode za domačo industrijo zaradi povečanja uvoza, kot je določeno v odstavku 1 člena 3.10 (Uporaba dvostranskega zaščitnega ukrepa), ter (c) se izmenjajo predhodna stališča o nadomestilu iz člena 3.13 (Nadomestila).

2. Pogodbenica uporabi dvostranski zaščitni ukrep samo na podlagi preiskave, ki jo opravijo njeni pristojni organi v skladu s členi 3, 4.2(a) in 4.2(c) Sporazuma o zaščitnih ukrepih. V ta namen se členi 3, 4.2(a) in 4.2(c) Sporazuma o zaščitnih ukrepih smiselno vključijo v ta sporazum in postanejo njegov sestavni del.

3. Ugotavljanje iz člena 3.10 (Uporaba dvostranskega zaščitnega ukrepa) se ne opravi, razen če preiskava na podlagi objektivnih dokazov pokaže, da obstaja vzročna zveza med povečanim uvozom iz druge pogodbenice in resno škodo oziroma tveganjem za nastanek take škode. S tem v zvezi je treba ustrezno upoštevati druge dejavnike, vključno z uvozom enakega izdelka iz drugih držav.

4. Vsaka pogodbenica zagotovi, da njeni pristojni organi vsako tako preiskavo opravijo v enem letu po datumu njenega začetka.

5. Pogodbenici ne smeta uporabljati dvostranskega zaščitnega ukrepa, kot je določen v odstavku 1 člena 3.10 (Uporaba dvostranskega zaščitnega ukrepa): (a) razen v takem obsegu in tako dolgo, kot je to potrebno za preprečitev ali odpravo resne škode in olajšanje prilagoditve; (b) več kot dve leti, vendar se navedeno obdobje lahko podaljša za največ dve leti, če pristojni organi pogodbenice uvoznice v skladu s postopki iz tega člena ugotovijo, da je ukrep še naprej potreben za preprečitev ali odpravo resne škode ali olajšanje prilagoditev in da obstajajo dokazi o prilagajanju industrije, pod pogojem da skupno obdobje izvajanja zaščitnega ukrepa, vključno z obdobjem začetnega izvajanja in vsakim njegovim podaljšanjem, ni daljše od štirih let, ali (c) po koncu prehodnega obdobja, razen s soglasjem druge pogodbenice.

6. Noben ukrep se ne sme ponovno uporabiti za uvoz enakega blaga v prehodnem obdobju, razen če se obdobje, ki je enako polovici obdobja, v katerem se je uporabljal zaščitni ukrep, izteklo. V tem primeru se odstavek 3 člena 3.13 (Nadomestila) ne uporablja.

7. Ko pogodbenica preneha izvajati dvostranski zaščitni ukrep, je carinska stopnja tista stopnja, ki bi bila v skladu z njenim seznamom iz Priloge 2-A veljavna, če se ukrep ne bi izvajal.

ČLEN 3.12

Začasni ukrepi

1. V kritičnih okoliščinah, kadar bi odlašanje povzročilo škodo, ki bi se težko odpravila, lahko pogodbenica začasno izvaja dvostranski zaščitni ukrep po predhodni ugotovitvi, da obstajajo jasni dokazi, da se je uvoz blaga s poreklom iz druge pogodbenice povečal zaradi zmanjšanja ali odprave carine v skladu s tem sporazumom ter da tak uvoz povzroča resno škodo ali tveganje za nastanek resne škode za domačo industrijo. Noben začasni ukrep ne traja več kot 200 dni, pogodbenica pa v tem času izpolnjuje zahteve iz odstavkov 2 in 3 člena 3.11 (Pogoji in omejitve). Pogodbenica takoj povrne vsako povišanje tarife, če se med preiskavo iz odstavka 2 člena 3.11 (Pogoji in omejitve) ne ugotovi, da so zahteve iz člena 3.10 (Uporaba dvostranskega zaščitnega ukrepa) izpolnjene. Trajanje kakršnega koli začasnega ukrepa se šteje kot del obdobja iz odstavka 5(b) člena 3.11(Pogoji in omejitve).

2. Če pogodbenica sprejme ukrep na podlagi tega člena, ta pogodbenica pisno obvesti drugo pogodbenico pred sprejetjem takega ukrepa ter začne posvetovanja z njo takoj po sprejetju takega ukrepa.

ČLEN 3.13

Nadomestila

1. Pogodbenica, ki uporablja dvostranski zaščitni ukrep, se posvetuje z drugo pogodbenico, da se dogovorita o ustreznem nadomestilu za liberalizacijo trgovine v obliki koncesij z enakovrednimi učinki na trgovino ali v obliki koncesij, enakovrednih dodatnim dajatvam, ki se pričakujejo kot rezultat zaščitnega ukrepa. Pogodbenica, ki uporablja dvostranski zaščitni ukrep, zagotovi možnost za taka posvetovanja najpozneje 30 dni po uporabi dvostranskega zaščitnega ukrepa.

2. Če v 30 dneh od začetka posvetovanja iz odstavka 1 ni dosežen dogovor o nadomestilu za liberalizacijo trgovine, lahko pogodbenica, katere blago je predmet zaščitnega ukrepa, prekine uporabo enakovredne koncesije za pogodbenico, ki uporablja zaščitni ukrep. Pogodbenica izvoznica pisno obvesti drugo pogodbenico najmanj 30 dni pred prekinitvijo uporabe koncesij na podlagi tega odstavka.

3. Pravica do prekinitve uporabe iz odstavka 2 se ne izvaja v prvih 24 mesecih veljavnosti dvostranskega zaščitnega ukrepa, pod pogojem da je zaščitni ukrep v skladu z določbami iz tega sporazuma.







POGLAVJE IV

TEHNIČNE OVIRE V TRGOVINI

ČLEN 4.1

Cilji

Cilj tega poglavja je olajšati in povečati trgovino z blagom med pogodbenicama z zagotavljanjem okvira za preprečevanje, odkrivanje in odpravo nepotrebnih ovir za trgovino v okviru Sporazuma o tehničnih ovirah v trgovini.

ČLEN 4.2

Področje uporabe in opredelitev pojmov

1. To poglavje se uporablja za pripravo, sprejetje in uporabo vseh standardov, tehničnih predpisov in postopkov za ugotavljanje skladnosti, kot so opredeljeni v Prilogi 1 Sporazuma o tehničnih ovirah v trgovini, ki lahko vplivajo na trgovino z blagom med pogodbenicama, ne glede na poreklo tega blaga.

2. Ne glede na odstavek 1 se to poglavje ne uporablja za: (a) nakup specifikacij, ki jih pripravijo vladni organi za potrebe lastne proizvodnje ali porabe, ali (b) sanitarne in fitosanitarne ukrepe, kot so opredeljeni v Prilogi A k Sporazumu o sanitarnih in fitosanitarnih ukrepih, ki so zajeti v poglavju V tega sporazuma.

3. Za namene tega poglavja se uporabljajo opredelitve pojmov iz Priloge 1 k Sporazumu o tehničnih ovirah v trgovini.

ČLEN 4.3

Potrditev Sporazuma o tehničnih ovirah v trgovini

Pogodbenici potrjujeta svoje obstoječe medsebojne pravice in obveznosti iz Sporazuma o tehničnih ovirah v trgovini, ki je smiselno vključen v ta sporazum in je njegov sestavni del.

ČLEN 4.4

Skupno sodelovanje

1. Pogodbenici okrepita sodelovanje na področju standardov, tehničnih predpisov in postopkov ugotavljanja skladnosti za izboljšanje vzajemnega razumevanja njunih sistemov in olajšanja dostopa do njunih trgov.

2. Pogodbenici skušata opredeliti in razviti pobude na področju regulativnega sodelovanja, ki ustrezajo določenemu vprašanju ali sektorju, ki lahko vključujejo, niso pa omejeni na: (a) izmenjavo informacij in izkušenj o pripravi in uporabi svojih tehničnih predpisov in uporabi dobre regulativne prakse; (b) kadar je to ustrezno, poenostavitev tehničnih predpisov, standardov in postopkov ugotavljanja skladnosti; (c) izogibanje nepotrebnim odstopanjem pri njunih pristopih do tehničnih predpisov in postopkov ugotavljanja skladnosti ter prizadevanje za možnost uskladitve ali prilagoditve tehničnih predpisov z mednarodnimi standardi; (d) spodbujanje sodelovanja med njunimi organi, javnimi ali zasebnimi, pristojnimi za meroslovje, standardizacijo, preskušanje, certificiranje in akreditacijo; (e) zagotavljanje učinkovite interakcije med regulativnimi organi na nacionalni, regionalni in mednarodni ravni, na primer s posredovanjem poizvedb pogodbenice ustreznim regulativnim organom, ter (f) izmenjavo informacij o razvoju v zadevnih regionalnih in multilateralnih forumih v zvezi s standardi, tehničnimi predpisi in postopki ugotavljanja skladnosti.

3. Pogodbenica na zahtevo ustrezno preuči predloge druge pogodbenice glede sodelovanja pod pogoji iz tega poglavja.

ČLEN 4.5

Standardi

1. Pogodbenici potrjujeta svoje obveznosti iz člena 4.1 Sporazuma o tehničnih omejitvah v trgovini za zagotovitev, da njuni organi za standardizacijo sprejmejo in spoštujejo Kodeks dobre prakse za pripravo, sprejetje in uporabo standardov iz Priloge 3 k Sporazumu o tehničnih omejitvah v trgovini.

2. Zaradi uskladitve standardov v čim večjem obsegu vsaka pogodbenica spodbuja svoje organe za standardizacijo, kot tudi regionalne organe za standardizacijo, katerih članice so same ali njuni organi za standardizacijo, da pri dejavnostih mednarodne standardizacije sodelujejo z ustreznimi organi za standardizacijo druge pogodbenice.

3. Pogodbenici se zavežeta, da si bosta izmenjevali informacije o: (a) uporabi standardov v zvezi s tehničnimi predpisi; (b) postopkih standardizacije in obsegu uporabe mednarodnih ali regionalnih standardov kot osnove za svoje nacionalne standarde ter (c) sporazumih o sodelovanju, ki jih katera koli od njiju izvaja v zvezi s standardizacijo, če se informacije lahko dajo na voljo javnosti.

ČLEN 4.6

Tehnični predpisi

Pogodbenici se strinjata, da bosta v največji možni meri uporabljali dobro regulativno prakso za pripravo, sprejetje in uporabo tehničnih predpisov, kakor je določeno v Sporazumu o tehničnih ovirah v trgovini, vključno:

(a) pri razvijanju tehničnih predpisov, da se med drugim upošteva učinek predvidenih tehničnih predpisov ter razpoložljivih regulativnih in neregulativnih alternativnih možnosti predlaganim tehničnim predpisom, ki lahko izpolnijo legitimne cilje pogodbenice;

(b) v skladu s členom 2.4 Sporazuma o tehničnih ovirah v trgovini, da se v največji možni meri uporabijo ustrezni mednarodni standardi kot podlaga za njihove tehnične predpise, razen če bi bili takšni mednarodni standardi neučinkovito ali neustrezno sredstvo za uresničevanje zastavljenih legitimnih ciljev; kadar mednarodni standardi niso bili uporabljeni kot podlaga, da se na zahtevo druge pogodbenice pojasnijo razlogi, zakaj se ti standardi štejejo za neustrezne ali neučinkovite za dosego zastavljenega cilja, ter

(c) v skladu s členom 2.8 Sporazuma o tehničnih ovirah v trgovini, da se, kadar je to primerno, določijo tehnični predpisi, ki temeljijo na zahtevah izdelka z vidika zmogljivosti, ne pa z vidika oblikovnih ali opisnih značilnosti.

ČLEN 4.7

Postopki ugotavljanja skladnosti

1. Pogodbenici priznavata, da obstaja širok obseg mehanizmov za lažje sprejemanje rezultatov ugotavljanja skladnosti, ki vključujejo: (a) zaupanje pogodbenice uvoznice v dobaviteljevo izjavo o skladnosti; (b) sporazume o vzajemnem sprejemanju rezultatov postopkov ugotavljanja skladnosti v zvezi s posebnimi tehničnimi predpisi, ki jih opravljajo organi s sedežem na ozemlju druge pogodbenice, (c) uporabo postopkov akreditiranja pri izbiri organov za ugotavljanje skladnosti; (d) določitev organov za ugotavljanje skladnosti, vključno z organi s sedežem na ozemlju druge pogodbenice, na vladni ravni; (e) enostransko priznanje rezultatov ugotavljanja skladnosti, opravljenega na ozemlju pogodbenice, s strani druge pogodbenice; (f) prostovoljne sporazume med organi za ugotavljanje skladnosti na ozemlju obeh pogodbenic ter (g) uporabo regionalnih ali mednarodnih večstranskih sporazumov in dogovorov o medsebojnem priznavanju, katerih pogodbenici sta pogodbenici.

2. Pogodbenici se ob upoštevanju zlasti zgoraj navedenega zavežeta: (a) da bosta izboljšali izmenjavo informacij o teh in podobnih mehanizmih za lažje sprejemanje rezultatov ugotavljanja skladnosti; (b) da bosta izmenjavali informacije o merilih za izbiro ustreznih postopkov ugotavljanja skladnosti za določene izdelke ter v skladu s členom 5.1.2 Sporazuma o tehničnih omejitvah v trgovini zahtevali, da postopki ugotavljanja skladnosti niso strožji ali pa se ne uporabljajo strožje, kot je potrebno, da pogodbenica uvoznica pridobi ustrezno zaupanje, da so izdelki v skladu z veljavnimi tehničnimi predpisi ali standardi, pri čemer je treba upoštevati tveganja, ki bi nastala zaradi neskladnosti; (c) da si bosta izmenjavali informacije o politiki akreditiranja ter preučili, kako najbolje uporabiti mednarodne standarde za akreditiranje in kako najbolje uporabiti mednarodne sporazume, ki vključujejo organe pogodbenic za akreditiranje, na primer prek mehanizmov Mednarodnega združenja za akreditacijo laboratorijev in Mednarodnega akreditacijskega foruma, ter (d) da zagotovita, da gospodarski subjekt lahko izbira med dvema ali več organi za ugotavljanje skladnosti, če jih pogodbenica pooblasti za izvajanje postopkov ugotavljanja skladnosti, potrebnih za dajanje izdelka na trg.

3. Pogodbenici ponovno potrjujeta svojo obveznost iz člena 5.2.5 Sporazuma o tehničnih omejitvah v trgovini, da so pristojbine za obvezno ugotavljanje skladnosti uvoženih izdelkov pravične glede na kakršne koli pristojbine, ki se zaračunajo za ugotavljanje skladnosti podobnih izdelkov nacionalnega porekla ali izdelkov s poreklom iz katere koli druge države, ob upoštevanju stroškov komunikacije, prevoza in drugih stroškov, do katerih pride zaradi različnih lokacij obratov vložnika in organa za ugotavljanje skladnosti.

4. Na zahtevo katere koli pogodbenice se lahko pogodbenici dogovorita za začetek posvetovanj z namenom opredelitve sektorskih pobud v zvezi z uporabo postopkov ugotavljanja skladnosti ali lajšanja sprejemanja rezultatov ugotavljanja skladnosti, ki so primerni za zadevne sektorje. Pogodbenica, ki predloži zahtevo, jo mora utemeljiti z ustreznimi informacijami o tem, kako bi te sektorske pobude olajšale trgovino med pogodbenicama. Pri teh posvetovanjih se lahko upoštevajo vsi mehanizmi iz odstavka 1. Kadar pogodbenica odkloni tako zahtevo druge pogodbenice, na zahtevo razloži svoje razloge.

ČLEN 4.8

Preglednost

Pogodbenici ponovno potrjujeta svoje obveznosti glede preglednosti iz Sporazuma o tehničnih ovirah v trgovini v zvezi s pripravo, sprejetjem in uporabo standardov, tehničnih predpisov in postopkov ugotavljanja skladnosti ter se dogovorita:

(a) da se upoštevajo stališča druge pogodbenice in brez razlikovanja zagotovijo ustrezne priložnosti za drugo pogodbenico in njene zainteresirane strani, da dajo pripombe, kadar je del postopka priprave tehničnega predpisa na voljo za javno posvetovanje;

(b) da se v primeru uradnega obvestila v skladu s členom 2.9 Sporazuma o tehničnih ovirah v trgovini, drugi pogodbenici zagotovi vsaj 60 dni po obvestilu, da predloži pisne pripombe na predlog in, kadar je primerno, ustrezno obravnava utemeljene zahteve za podaljšanje obdobja za pripombe;

(c) da zagotovita dovolj časa med objavo in začetkom veljavnosti tehničnih predpisov, tako da se gospodarski subjekti druge pogodbenice lahko prilagodijo, razen ob nenadnih težavah ali tveganju za nastanek nenadnih težav v zvezi z varnostjo, zdravjem, varstvom okolja ali nacionalno varnostjo, ter

(d) da se drugi pogodbenici ali njenim gospodarskim subjektom zagotovijo ustrezne informacije s področja tehničnih predpisov, standardov in postopkov za ugotavljanje skladnosti (na primer prek javne spletni strani, če je na voljo) ter se sporočijo, če je to primerno in na voljo, pisna navodila v zvezi z izpolnjevanjem vseh tehničnih predpisov, na zahtevo in brez nepotrebnega odlašanja.

ČLEN 4.9

Nadzor trga

Pogodbenici se zavežeta, da si izmenjujeta informacije o nadzoru trga in o izvršilnih dejavnostih.

ČLEN 4.10

Označevanje in etiketiranje

1. Pogodbenici navajata, da v skladu z odstavkom 1 v Prilogi 1 k Sporazumu o tehničnih omejitvah v trgovini tehnični predpis lahko vključuje ali obravnava izključno zahteve za označevanje ali etiketiranje, in se strinjata, da bosta, kadar tehnični predpis vsebuje obvezno označevanje ali etiketiranje, zagotovili, da se takšni predpisi ne pripravljajo z namenom ali učinkom nepotrebnega oviranja mednarodne trgovine in da takšni predpisi ne omejujejo trgovine, kot je potrebno za doseganje legitimnega cilja, kakor je navedeno v členu 2.2 Sporazuma o tehničnih omejitvah v trgovini.

2. Pogodbenici se strinjata, da kadar pogodbenica zahteva obvezno označevanje ali etiketiranje izdelkov: (a) si ta pogodbenica prizadeva omejiti svoje zahteve samo na tiste, ki so pomembne za potrošnike ali uporabnike izdelka ali za navajanje skladnosti izdelka z obveznimi zahtevami; (b) lahko ta pogodbenica določi informacije, ki jih je treba navesti na etiketi, in lahko zahteva skladnost z nekaterimi regulativnimi zahtevami za pritrditev etikete, vendar ne zahteva nobene predhodne odobritve ali certificiranja etiket in oznak kot predpogoj za prodajo izdelkov na trgu, razen če je to potrebno zaradi tveganja, ki ga ima izdelek za zdravje ali življenje ljudi, živali ali rastlin; (c) če ta pogodbenica zahteva, da gospodarski subjekti uporabljajo enkratno identifikacijsko številko, ta pogodbenica zadevnim gospodarskim subjektom brez nepotrebnega odlašanja in na nediskriminatoren način izda tako številko; (d) če navedbe niso zavajajoče, protislovne ali dvoumne glede informacij, ki jih zahteva pogodbenica uvoznica blaga, ta pogodbenica dovoli, da se za označevanje ali etiketiranje izdelkov uporablja naslednje: (i) informacije v drugih jezikih poleg informacij v jeziku, ki ga zahteva pogodbenica uvoznica blaga; (ii) mednarodno sprejete nomenklature, piktograme, simbole ali grafične prikaze in (iii) dodatne informacije poleg tistih, ki jih zahteva pogodbenica uvoznica blaga; (e) ta pogodbenica sprejme, da se etiketiranje, vključno s ponovnim etiketiranjem in popravki na etiketah po potrebi izvede v odobrenih prostorih (npr. v carinskih skladiščih ob uvozu) v pogodbenici uvoznici pred razdelitvijo in prodajo izdelka kot alternativa etiketiranju v kraju izvora, razen če je treba takšno etiketiranje izvesti v kraju izvora zaradi javnega zdravja ali varnosti, in (f) si ta pogodbenica prizadeva namesto oznak ali etiket, fizično pritrjenih na izdelek, sprejeti začasne ali odstranljive etikete oziroma označevanje ali etiketiranje v spremni dokumentaciji, kadar meni, da s tem niso ogroženi legitimni cilji iz Sporazuma o tehničnih omejitvah v trgovini.

3. Brez poseganja v pravice in obveznosti pogodbenic v skladu s Sporazumom STO se odstavek 2 uporablja za kmetijske proizvode, industrijske izdelke in predelane kmetijske živilske proizvode, vključno s pijačami in žganimi pijačami.

ČLEN 4.11

Kontaktne točke

Naloge kontaktne točke, imenovane v skladu s členom 13.4 (Poizvedbe in kontaktne točke), vključujejo:

(a) spremljanje izvajanja in uporabe tega poglavja;

(b) takojšnjo obravnavo vsakega vprašanja druge pogodbenice v zvezi s pripravo, sprejetjem, uporabo ali izvrševanjem standardov, tehničnih predpisov ali postopkov ugotavljanja skladnosti;

(c) krepitev sodelovanja pri pripravi in izboljševanju standardov, tehničnih predpisov in postopkov ugotavljanja skladnosti;

(d) izmenjavo informacij o standardih, tehničnih predpisih in postopkih za ugotavljanje skladnosti;

(e) po potrebi olajševanje dejavnosti sodelovanja v skladu z odstavkom 2 člena 4.4 (Skupno sodelovanje) in

(f) pripravo za ustanovitev ad hoc delovnih skupin na zahtevo ene od pogodbenic, da se raziščejo možnosti olajševanja trgovine med pogodbenicama.

ČLEN 4.12

Končne določbe

1. Pogodbenici lahko v Odboru za trgovino z blagom, ustanovljenem v skladu s členom 16.2 (Specializirani odbori), razpravljata o vseh izvedbenih ureditvah, ki izhajajo iz tega poglavja. Pogodbenici lahko s sklepom v navedenem odboru sprejmeta kakšne koli izvedbene ukrepe, potrebne v ta namen.

2. Pogodbenici sprejmeta dodatne zaveze glede sektorsko specifičnih netarifnih ukrepov za blago iz Priloge 4-A in dodatkov, ki se nanašajo nanjo.







POGLAVJE V

SANITARNI IN FITOSANITARNI UKREPI

ČLEN 5.1

Cilji

Cilji tega poglavja so:

(a) varovati življenje ali zdravje ljudi, živali ali rastlin na ozemlju obeh pogodbenic, pri tem pa olajševati trgovino med pogodbenicama na področju sanitarnih in fitosanitarnih ukrepov (v nadaljnjem besedilu: sanitarni in fitosanitarni ukrepi);

(b) sodelovati pri nadaljnjem izvajanju Sporazuma o sanitarnih in fitosanitarnih ukrepih ter

(c) zagotoviti sredstva za izboljšanje komunikacije, sodelovanja in reševanja vprašanj glede izvajanja sanitarnih in fitosanitarnih ukrepov, ki vplivajo na trgovino med pogodbenicama.

ČLEN 5.2

Področje uporabe

1. To poglavje se uporablja za vse sanitarne in fitosanitarne ukrepe pogodbenic, ki lahko neposredno ali posredno vplivajo na trgovino med pogodbenicama.

2. To poglavje se uporablja tudi za sodelovanje med pogodbenicama na področju dobrega počutja živali, ki so v skupnem interesu pogodbenic.

3. To poglavje v ničemer ne posega v pravice pogodbenic iz Sporazuma o tehničnih ovirah v trgovini v zvezi z ukrepi, ki niso predmet tega poglavja.

ČLEN 5.3

Opredelitev pojmov

V tem poglavju:

(a) uporabljajo se opredelitve pojmov iz Priloge A k Sporazumu o sanitarnih in fitosanitarnih ukrepih ter

(b) pogodbenici se lahko dogovorita o uporabi drugih opredelitev za uporabo tega poglavja ob upoštevanju pojmovnikov in opredelitve ustreznih mednarodnih organizacij, kot sta Codex Alimentarius Komisije (v nadaljnjem besedilu: Codex Alimentarius) in Svetovna organizacija za zdravje živali (OIE), ter v okviru Mednarodne konvencije o varstvu rastlin (IPPC).

ČLEN 5.4

Pravice in obveznosti

Pogodbenici potrjujeta svoje pravice in obveznosti iz Sporazuma o sanitarnih in fitosanitarnih ukrepih.

ČLEN 5.5

Pristojni organi

Pristojni organi pogodbenic, odgovorni za izvajanje tega poglavja, so določeni v Prilogi 5-A. Pogodbenici se medsebojno obvestita o kakršnih koli spremembah v zvezi s temi pristojnimi organi.

ČLEN 5.6

Splošna načela

Pri izvajanju tega poglavja pogodbenici:

(a) zagotovita skladnost sanitarnih in fitosanitarnih ukrepov z načeli iz člena 3 Sporazuma o sanitarnih in fitosanitarnih ukrepih;

(b) ne uporabljata sanitarnih in fitosanitarnih ukrepov za ustvarjanje neupravičenih ovir v trgovini;

(c) zagotovita, da se postopki iz tega poglavja izvedejo in dokončajo brez nepotrebnih zamud ter da se ti postopki ne uporabljajo na način, ki bi pomenil samovoljno ali neupravičeno diskriminacijo druge pogodbenice, v kateri obstajajo enaki ali podobni pogoji; ter

(d) ne uporabljata niti postopkov iz pododstavka (c) niti zahtev po dodatnih informacijah z namenom zavlačevanja dostopa do njunih trgov, ne da bi pri tem imeli znanstveno ali tehnično utemeljitev.

ČLEN 5.7

Uvozne zahteve

1. Uvozne zahteve pogodbenice se uporabljajo za celotno ozemlje druge pogodbenice.

2. Pogodbenica izvoznica zagotovi, da izdelki, izvoženi v pogodbenico uvoznico, izpolnjujejo sanitarne in fitosanitarne zahteve pogodbenice uvoznice.

3. Pogodbenica uvoznica zagotovi, da se njene uvozne zahteve za izdelke, uvožene iz pogodbenice izvoznice, uporabljajo na sorazmeren in nediskriminatoren način.

4. Vse pristojbine za postopke za izdelke, uvožene iz pogodbenice izvoznice, morajo biti pravične v primerjavi s kakršnimi koli pristojbinami, ki se zaračunavajo za podobne domače izdelke, in ne smejo biti višje od dejanskih stroškov storitve.

5. Pogodbenica uvoznica ima pravico do izvajanja pregledov ob uvozu izdelkov, uvoženih iz pogodbenice izvoznice za namene izvajanja sanitarnih in fitosanitarnih ukrepov.

6. Pregledi ob uvozu, ki se opravljajo za izdelke, uvožene iz pogodbenice izvoznice, temeljijo na sanitarnih in fitosanitarnih tveganjih, povezanih s takšnimi uvozi. Izvajajo se brez nepotrebnega odlašanja in s čim manjšim vplivom na trgovino med pogodbenicama.

7. Pogodbenica uvoznica pogodbenici izvoznici na zahtevo pogodbenice izvoznice zagotovi informacije o pogostosti pregledov ob uvozu, opravljenih na izdelkih iz pogodbenice izvoznice. Pogodbenica uvoznica lahko po potrebi spremeni pogostost fizičnih pregledov pošiljk zaradi (i) preverjanja, (ii) pregledov ob uvozu, ali (iii) vzajemnega sporazuma med pogodbenicama, tudi po posvetovanjih, določenih v tem poglavju.

8. Če pregledi ob uvozu pokažejo, da izdelki niso skladni z ustreznimi uvoznimi zahtevami pogodbenice uvoznice, bi moral biti vsak ukrep, ki ga sprejme pogodbenica uvoznica, sorazmeren s sanitarnim in fitosanitarnim tveganjem, ki je povezano z uvozom neskladnega izdelka.

ČLEN 5.8

Preverjanja

1. Da se doseže in ohrani zaupanje v učinkovito izvajanje tega poglavja, ima pogodbenica uvoznica pravico, da kadarkoli opravi preverjanja, vključno: (a) s preveritvenimi obiski v pogodbenici izvoznici, da v skladu z ustreznimi mednarodnimi standardi, smernicami in priporočili iz Codex Alimentarius, OIE in IPPC preveri celoten sistem nadzora in certificiranja pristojnih organov pogodbenice izvoznice ali del njega; ter (b) z zahtevo, da pogodbenica izvoznica predloži informacije o njenem sistemu nadzora in certificiranja ter pridobivanjem rezultatov kontrol, ki se izvajajo v skladu s tem sistemom.

2. Pogodbenica uvoznica s pogodbenico izvoznico deli rezultate in ugotovitve preverjanj, opravljenih v skladu z odstavkom 1. Pogodbenica uvoznica lahko te rezultate javno objavi.

3. Če se pogodbenica uvoznica odloči, da bo opravila preveritveni obisk v pogodbenici izvoznici, pogodbenica uvoznica slednjo obvesti o svojem preveritvenem obisku vsaj 60 koledarskih dni, preden se začne preveritveni obisk, razen v nujnih primerih ali kadar se pogodbenici dogovorita drugače. Pogodbenici se dogovorita o kakršni koli spremembi takega obiska.

4. Stroške, nastale pri izvajanju preverjanja celotnega sistema nadzora ali certificiranja pristojnih organov pogodbenice izvoznice ali le njegovega dela in stroške, nastale pri izvajanju kakršne koli kontrole posameznih obratov, nosi pogodbenica uvoznica.

5. Pogodbenica uvoznica pogodbenici izvoznici zagotovi informacije o preverjanju v pisni obliki v 60 koledarskih dneh. Pogodbenica izvoznica ima na voljo 45 koledarskih dni, da pošlje pripombe o takih informacijah. Pripombe pogodbenice izvoznice se priložijo in po potrebi vključijo v dokument s končnimi rezultati.

6. Ne glede na odstavek 5 pogodbenica uvoznica, če se med preverjanjem ugotovi znatno tveganje za življenje ali zdravje ljudi, živali ali rastlin, v najkrajšem možnem času in v vsakem primeru v desetih koledarskih dneh po koncu preverjanja o tem obvesti pogodbenico izvoznico.

ČLEN 5.9

Olajševanje trgovine

1. Kadar pogodbenica uvoznica zahteva preverjanje na kraju samem, da se odobri uvoz določene kategorije ali kategorij proizvodov živalskega izvora iz pogodbenice izvoznice, se uporablja naslednje: (a) s preverjanjem se oceni sistem nadzora in certificiranja pogodbenice izvoznice v skladu s členom 5.8 (Preverjanja) in upoštevajo vse zadevne pisne informacije, ki jih na zahtevo predloži pogodbenica izvoznica; (b) če so rezultati preverjanja sistema nadzora in certificiranja zadovoljivi, pogodbenica uvoznica pogodbenico izvoznico v pisni obliki obvesti o pozitivnih rezultatih preverjanja. V takem primeru predložene informacije lahko navajajo tudi, da je pogodbenica uvoznica odobrila ali bo odobrila uvoz posebne kategorije ali kategorij izdelkov; (c) če rezultati preverjanja sistema nadzora in certificiranja niso zadovoljivi, pogodbenica uvoznica pogodbenico izvoznico v pisni obliki obvesti o rezultatu preverjanja. V takem primeru informacije zajemajo eno od naštetega: (i) izjavo glede pogojev, vključno s pogoji glede sistema nadzora in certificiranja pogodbenice izvoznice, ki jih mora pogodbenica izvoznica še izpolniti, da bo lahko pogodbenica uvoznica odobrila uvoz določene kategorije ali kategorij proizvodov živalskega porekla; (ii) navedbo dejstva, da se lahko določenim obratom za proizvode živalskega izvora dovoli izvoz v pogodbenico uvoznico, če je zagotovljena skladnost z ustreznimi uvoznimi zahtevami člena 5.7 (Uvozne zahteve), ali (iii) izjavo, da pogodbenica uvoznica ni odobrila uvoza določene kategorije ali kategorij izdelkov iz pogodbenice izvoznice.

2. Kadar pogodbenica uvoznica odobri uvoz določene kategorije ali kategorij proizvodov živalskega izvora iz odstavka 1(b), lahko pogodbenica izvoznica pogodbenici uvoznici pošlje seznam posameznih obratov, ki izpolnjujejo zahteve pogodbenice uvoznice, zlasti v skladu s členom 5.7 (Uvozne zahteve) in členom 5.8 (Preverjanja). Poleg tega se uporabi naslednje: (a) pogodbenica uvoznica na zahtevo pogodbenice izvoznice odobri posamezne obrate iz odstavka 3 Priloge 5-B, ki imajo sedež na ozemlju pogodbenice izvoznice, brez predhodnega inšpekcijskega pregleda teh posameznih obratov. Ko pogodbenica izvoznica predloži prošnjo za odobritev, pogodbenici uvoznici zagotovi vse informacije, ki jih ta zahteva za zagotovitev skladnosti z ustreznimi zahtevami, vključno s tistimi iz člena 5.7 (Uvozne zahteve). Odobritev pogodbenice uvoznice mora biti v skladu s pogoji iz Priloge 5-B in se omeji na tiste kategorije proizvodov, za katere je uvoz dovoljen; (b) po odobritvi posameznega obrata iz pododstavka 2(a) pogodbenica uvoznica sprejme potrebne zakonodajne ali upravne ukrepe v skladu s svojimi veljavnimi pravnimi in upravnimi postopki, da se dovoli uvoz v 40 koledarskih dneh od prejema prošnje pogodbenice izvoznice, po potrebi skupaj z informacijami, ki jih zahteva pogodbenica uvoznica, da se zagotovi skladnost z ustreznimi zahtevami, vključno s tistimi iz člena 5.7 (Uvozne zahteve); (c) pogodbenica uvoznica obvesti pogodbenico izvoznico o sprejetju ali zavrnitvi vseh posameznih obratov iz odstavka 2(a) in po potrebi navede razloge za zavrnitev.

ČLEN 5.10

Ukrepi v zvezi z zdravjem živali in rastlin

1. Pogodbenici priznavata pojem območij brez škodljivcev ali brez bolezni ter območij, kjer škodljivci ali bolezni niso močno razširjeni, v skladu s standardi, smernicami in priporočili Sporazuma o sanitarnih in fitosanitarnih ukrepih, OIE in IPPC. Odbor za sanitarne in fitosanitarne ukrepe iz člena 5.15 (Odbor za sanitarne in fitosanitarne ukrepe) lahko določi dodatne podrobnosti za postopek priznavanja takih območij, vključno s postopki priznavanja takih območij, kadar je prišlo do izbruha, pri čemer se upoštevajo vsi ustrezni standardi, smernice ali priporočila Sporazuma o sanitarnih in fitosanitarnih ukrepih, OIE in IPPC.

2. Pogodbenici pri opredelitvi območij brez škodljivcev ali brez bolezni ter območij, kjer škodljivci in bolezni niso močno razširjeni, upoštevata dejavnike, kot so geografski položaj, ekosistemi, epidemiološki nadzor ter učinkovitost sanitarnega ali fitosanitarnega nadzora na takih območjih.

3. Pogodbenici tesno sodelujeta pri opredeljevanju območij brez škodljivcev ali brez bolezni ali območij, kjer škodljivci ali bolezni niso močno razširjeni, da okrepita zaupanje v postopke, ki jih uporablja vsaka od njiju za opredeljevanje takih območij. Pri sprejemanju opredelitve takih območij s strani pogodbenice izvoznice pogodbenica uvoznica zdravstveno stanje živali in rastlin pogodbenice izvoznice ali njenih delov načeloma opredeli na podlagi informacij pogodbenice izvoznice v skladu s standardi, smernicami in priporočili Sporazuma o sanitarnih in fitosanitarnih ukrepih, OIE in IPPC.

4. Če pogodbenica uvoznica opredelitve pogodbenice izvoznice ne sprejme, navede razloge za to in se pripravi na posvetovanja.

5. Kadar pogodbenica izvoznica trdi, da so določena območja na njenem ozemlju območja brez škodljivcev ali brez bolezni ali območja, kjer bolezni ali škodljivci niso močno razširjeni, zagotovi ustrezne dokaze, da pogodbenici uvoznici objektivno pokaže, da taka območja brez škodljivcev ali brez bolezni ali območja, kjer škodljivci ali bolezni niso močno razširjeni, obstajajo ter da obstaja verjetnost, da bodo taka tudi ostala. V ta namen se pogodbenici uvoznici na zahtevo zagotovi ustrezen dostop zaradi pregleda, preskušanja in drugih zadevnih postopkov.

6. Pogodbenici priznavata načelo OIE o kompartmentalizaciji in načelo IPPC o neokuženih proizvodnih obratih. Odbor za sanitarne in fitosanitarne ukrepe iz člena 5.15 (Odbor za sanitarne in fitosanitarne ukrepe) bo ocenil vsa priporočila OIE in IPPC, ki bodo v prihodnosti izdana s tem v zvezi, ter bo glede na to lahko podal svoje priporočilo.

ČLEN 5.11

Preglednost in izmenjava informacij

1. Pogodbenici: (a) si prizadevata za preglednost pri sanitarnih in fitosanitarnih ukrepih, ki se uporabljajo za trgovino, in zlasti tistih iz člena 5.7 (Uvozne zahteve), ki se uporabljajo za uvoz iz druge pogodbenice; (b) izboljšujeta vzajemno razumevanje sanitarnih in fitosanitarnih ukrepov vsake pogodbenice in njihovo izvajanje; (c) si izmenjujeta informacije o vprašanjih, povezanih s pripravo in uporabo sanitarnih in fitosanitarnih ukrepov, ki vplivajo ali bi lahko vplivali na trgovino med pogodbenicama, vključno z napredkom pri novih razpoložljivih znanstvenih dokazih, in sicer zato, da bi zmanjšale negativne učinke na trgovino; (d) na zahtevo ene izmed njiju sporočita uvozne zahteve, ki se uporabljajo za uvoz določenih proizvodov, v roku 15 koledarskih dni ter (e) na zahtevo ene izmed njiju sporočita napredek pri uporabi za odobritev določenih proizvodov, v roku 15 koledarskih dni.

2. Kontaktne točke, odgovorne za obveščanje v skladu z odstavkom 1, so tiste, ki jih pogodbenici določita v skladu z odstavkom 1 člena 13.4 (Poizvedbe in kontaktne točke). Informacije se pošiljajo po pošti, telefaksu ali elektronski pošti. Informacije po elektronski pošti so lahko opremljene z elektronskim podpisom in se pošiljajo samo med kontaktnimi točkami.

3. Kadar so bile informacije v skladu s pododstavkom 1(c) kot obvestilo posredovane STO v skladu z njegovimi pravili in postopki ali kadar so bile te informacije dane na voljo na uradnih, javno dostopnih in brezplačnih spletiščih pogodbenic, se šteje, da je prišlo do izmenjave informacij iz navedenega pododstavka.

4. Vsa uradna obvestila iz tega poglavja se pošljejo kontaktnim točkam iz odstavka 2.

ČLEN 5.12

Posvetovanja

1. Vsaka pogodbenica v dveh koledarskih dneh pisno obvesti drugo pogodbenico o kakršnem koli resnem ali večjem tveganju za življenje ali zdravje ljudi, živali ali rastlin, vključno s kakršnimi koli izrednimi razmerami zaradi hrane.

2. Kadar ima pogodbenica resne pomisleke glede tveganja za zdravje ali življenje ljudi, živali ali rastlin, ki bi vplivali na izdelke, s katerimi se trguje, se na zahtevo čim prej izvedejo posvetovanja v zvezi z nastalimi razmerami. V takem primeru si vsaka pogodbenica prizadeva, da pravočasno zagotovi vse potrebne informacije za preprečitev motnje v trgovini.

3. Posvetovanja iz odstavka 2 tega člena lahko potekajo po elektronski pošti, prek video- ali telefonske konference. Pogodbenica, ki zahteva posvetovanje, poskrbi za pripravo zapisnika posvetovanja.

ČLEN 5.13

Nujni ukrepi

1. V primerih resnega tveganja za zdravje ali življenje ljudi, živali ali rastlin lahko pogodbenica uvoznica brez predhodnega obvestila sprejme ukrepe, ki so potrebni za varovanje zdravja ali življenja ljudi, živali ali rastlin. Za pošiljke, ki se prevažajo med pogodbenicama, pogodbenica uvoznica preuči najprimernejšo in najbolj sorazmerno rešitev, da se izogne neposrednim motnjam v trgovini.

2. Pogodbenica, ki je sprejela ukrepe, o tem čim prej obvesti drugo pogodbenico, v vsakem primeru pa najpozneje 24 ur po sprejetju ukrepa. Vsaka pogodbenica lahko zahteva kakršne koli informacije, povezane s sanitarnim in fitosanitarnim stanjem ali z vsemi takimi sprejetimi ukrepi. Druga pogodbenica odgovori takoj, ko so na voljo zahtevane informacije.

3. Na zahtevo katere koli pogodbenice in v skladu z določbami člena 5.12 (Posvetovanja) se pogodbenici posvetujeta o nastalih razmerah v 15 delovnih dneh po uradnem obvestilu. Ta posvetovanja se izvedejo, da se preprečijo nepotrebne motnje v trgovini. Pogodbenici lahko preučita možnosti za olajšanje izvajanja ali nadomestitev ukrepov.

ČLEN 5.14

Enakovrednost

1. Pogodbenici lahko priznata enakovrednost posameznega ukrepa, skupine ukrepov ali sistemov, ki veljajo za sektor ali del sektorja v skladu z odstavki 4 do 7. Priznanje enakovrednosti se uporablja za trgovino med pogodbenicama z živalmi in živalskimi proizvodi, rastlinami in rastlinskimi proizvodi ali, po potrebi, za z njimi povezano blago.

2. Kadar enakovrednost ni bila priznana, trgovina poteka pod pogoji, ki jih zahteva pogodbenica uvoznica, da se doseže njena ustrezna stopnja varnosti.

3. Za priznanje enakovrednosti se zahtevata ocena in sprejetje: (a) obstoječih sanitarnih in fitosanitarnih ukrepov v zakonodaji, standardov in postopkov, vključno s kontrolami v zvezi s sistemi nadzora in certificiranja, da se zagotovi izpolnjevanje sanitarnih in fitosanitarnih ukrepov tako pogodbenice izvoznice kot pogodbenice uvoznice; (b) dokumentirane strukture pristojnih organov, njihovih pooblastil, hierarhične zgradbe, načina dela in sredstev, ki jih imajo na voljo, ter (c) uspešnosti pristojnega organa v zvezi z izvajanjem programov nadzora in jamstev.

4. V svojih ocenah pogodbenici upoštevata že pridobljene izkušnje.

5. Pogodbenica uvoznica sprejme sanitarni ali fitosanitarni ukrep pogodbenice izvoznice kot enakovreden, če pogodbenica izvoznica objektivno pokaže, da njen ukrep dosega ustrezno stopnjo varnosti pogodbenice uvoznice. V ta namen se članici uvoznici na zahtevo zagotovi ustrezen dostop zaradi pregleda, preskušanja in drugih ustreznih postopkov.

6. Pogodbenici pri priznavanju enakovrednosti upoštevata smernice iz Codex Alimentarius, OIE, IPPC in Odbora STO za sanitarne in fitosanitarne ukrepe.

7. Če se enakovrednost prizna, se pogodbenici lahko dogovorita za poenostavljen vzorec uradnega sanitarnega ali fitosanitarnega potrdila, potrebnega za vsako pošiljko z živalmi ali živalskimi proizvodi, rastlinami ali rastlinskimi proizvodi ali drugim povezanim blagom, namenjenim za uvoz.

ČLEN 5.15

Odbor za sanitarne in fitosanitarne ukrepe

1. Odbor za sanitarne in fitosanitarne zadeve, ustanovljen v skladu s členom 16.2 (Specializirani odbori), vključuje predstavnike pristojnih organov pogodbenic.

2. Odbor za sanitarne in fitosanitarne zadeve se sestane v roku enega leta od začetka veljavnosti tega sporazuma. Nato se sestaja najmanj enkrat na leto oziroma glede na dogovor med pogodbenicama. Na svojem prvem zasedanju določi poslovnik. Sestanki potekajo osebno, prek telefonske konference, videokonference, ali na kakšen drug način, glede na dogovor me pogodbenicama.

3. Odbor za sanitarne in fitosanitarne zadeve se lahko dogovori za vzpostavitev tehničnih delovnih skupin, sestavljenih iz strokovnjakov pogodbenic, ki opredelijo in obravnavajo tehnična in znanstvena vprašanja, ki izhajajo iz tega poglavja, in preiskujejo možnosti za nadaljnje sodelovanje v zadevah skupnega interesa v zvezi s sanitarnimi in fitosanitarnimi zadevami. Kadar so potrebni dodatno strokovno znanje in izkušnje, lahko osebe, ki niso predstavniki pogodbenic, sodelujejo pri delu tehnične delovne skupine.

4. Ta odbor za sanitarne in fitosanitarne zadeve se lahko ukvarja z vsemi zadevami, ki so povezane z učinkovitim delovanjem tega poglavja. Njegove pristojnosti in naloge so predvsem naslednje: (a) pripravlja potrebne postopke ali ureditve za izvajanje tega poglavja, vključno s prilogami 5-A in 5-B; (b) nadzira izvajanje tega poglavja in (c) deluje kot forum za razpravo o težavah, ki izhajajo iz uporabe nekaterih sanitarnih ali fitosanitarnih ukrepov, da se poiščejo vzajemno sprejemljive rešitve. V zvezi s tem se odbor za sanitarne in fitosanitarne zadeve na zahtevo pogodbenice nujno sestane, da se opravijo posvetovanja. Takšna posvetovanja ne posegajo v pravice in obveznosti pogodbenic iz poglavja XIV (Reševanje sporov) in poglavja XV (Mehanizem mediacije).

5. Odbor za sanitarne in fitosanitarne zadeve izmenjuje informacije, strokovno znanje in izkušnje na področju dobrega počutja živali, da se spodbudi sodelovanje na področju dobrega počutja živali med pogodbenicama.

6. Pogodbenici lahko s sklepom v Odboru za sanitarne in fitosanitarne zadeve sprejmeta priporočila in sklepe v zvezi z dovoljenjem za uvoz, izmenjavo informacij, preglednostjo, priznavanjem regionalizacije, enakovrednostjo in alternativnimi ukrepi, ter o kateri koli zadevi iz odstavkov 4 in 5.

ČLEN 5.16

Tehnična posvetovanja

1. Kadar pogodbenica meni, da je ukrep druge pogodbenice v nasprotju ali bi lahko bil v nasprotju z obveznostmi iz tega poglavja ter meni, da ukrep povzroča ali bi lahko povzročil neupravičene ovire v trgovini, lahko v Odboru za sanitarne in fitosanitarne ukrepe zaprosi za tehnično posvetovanje, da se dosežejo vzajemno sprejemljive rešitve. Pristojni organi iz Priloge 5-A olajšujejo ta posvetovanja.

2. Tehnična posvetovanja v Odboru za sanitarne in fitosanitarne zadeve se štejejo za zaključena v 30 dneh od dneva predložitve zahtevka za tehnična posvetovanja, razen če se pogodbenici dogovorita o nadaljevanju posvetovanj. Tehnična posvetovanja lahko potekajo prek telefonske konference, videokonference ali katerega koli drugega sredstva, o katerem se sporazumeta pogodbenici.







POGLAVJE VI

OLAJŠEVANJE CARINE IN TRGOVINE

ČLEN 6.1

Cilji

1. Pogodbenici priznavata pomen olajševanja carine in trgovine v razvijajočem se svetovnem trgovinskem okolju. Pogodbenici se strinjata, da bosta okrepili sodelovanje na tem področju, da bi se z ustrezno zakonodajo in postopki ter tudi upravno usposobljenostjo zadevnih uprav dosegli cilji o spodbujanju olajševanja trgovine in hkrati zagotovil učinkovit carinski nadzor.

2. V ta namen se pogodbenici strinjata, da zakonodaja ne sme biti diskriminatorna in da carinski postopki temeljijo na uporabi sodobnih metod in učinkovitega nadzora za boj proti goljufijam in za zaščito zakonite trgovine.

3. Pogodbenici priznavata, da legitimni cilji javnih politik, vključno s cilji v zvezi z varovanjem, varnostjo in preprečevanjem goljufij, nikakor ne smejo biti ogroženi.

ČLEN 6.2

Načela

1. Pogodbenici se strinjata, da njuni carinske določbe in postopki temeljijo na: (a) mednarodnih instrumentih in standardih, ki se uporabljajo na področju carine in trgovine, ki sta jih zadevni pogodbenici sprejeli, vključno z vsebinskimi elementi revidirane Kjotske konvencije o poenostavitvi in uskladitvi carinskih postopkov, Mednarodno konvencijo o harmoniziranem sistemu pojmovanj in šifrskih oznak blaga ter okvirom standardov za zaščito in olajševanje svetovne trgovine (v nadaljnjem besedilu: okvir SAFE) Svetovne carinske organizacije (WCO); (b) zaščiti zakonite trgovine prek učinkovitega uveljavljanja in usklajevanja zakonodajnih zahtev; (c) zakonodaji, ki se izogiba nepotrebnemu ali diskriminatornemu obremenjevanju gospodarskih subjektov, ki zagotavlja nadaljnje olajšanje trgovine za gospodarske subjekte z visoko stopnjo skladnosti in ki zagotavlja zaščitne ukrepe proti goljufijam in prepovedanim ali škodljivim dejavnostim, ter (d) pravilih, ki zagotavljajo, da so kazni za kršitve carinskih predpisov ali postopkovnih zahtev sorazmerne in nediskriminatorne, njihova uporaba pa ne povzroča neupravičenih zamud pri sprostitvi blaga.

2. Pogodbenici za izboljšanje delovnih metod in zagotovitev nediskriminacije, preglednosti, učinkovitosti, neoporečnosti in odgovornosti postopkov: (a) poenostavita, kadar koli je to mogoče, zahteve in formalnosti v zvezi s hitro sprostitvijo in carinjenjem blaga in ter (b) sprejmeta nadaljnje korake za poenostavitev in standardizacijo podatkov in dokumentacije, ki jih potrebujejo carinske in druge agencije.

ČLEN 6.3

Carinsko sodelovanje

1. Pogodbenici sodelujeta pri carinskih zadevah med svojimi organi, da bi zagotovili izpolnjevanje ciljev iz člena 6.1 (Cilji).

2. Za okrepitev sodelovanja v carinskih zadevah, pogodbenici med drugim: (a) izmenjujeta informacije v zvezi s svojo carinsko zakonodajo, njenim izvajanjem in svojimi carinskimi postopki, zlasti v zvezi z naslednjimi področji: (i) poenostavljanje in posodabljanje carinskih postopkov; (ii) čezmejno uveljavljanje pravic intelektualne lastnine s strani carinskih organov; (iii) tranzit in pretovarjanje ter (iv) odnosi s poslovno skupnostjo; (b) preučujeta možnosti razvoja skupnih pobud v zvezi z uvoznimi in izvoznimi ter drugimi carinskimi postopki ter pobude za zagotovitev učinkovitih storitev za poslovno skupnost; (c) sodelujeta pri carinskih vidikih zagotavljanja in olajševanja mednarodne trgovinske dobavne verige v skladu z okvirom SAFE; (d) določita, kadar je to primerno, vzajemno priznavanje tehnik obvladovanja tveganj, standardov tveganj, nadzora varnosti in programov trgovinskega partnerstva, vključno z vidiki, kot so prenos podatkov in skupne dogovorjene koristi, ter (e) izboljšujeta usklajevanje v mednarodnih organizacijah, kot sta STO in WCO.

ČLEN 6.4

Tranzit in pretovarjanje

1. Vsaka pogodbenica zagotovi olajševanje ter učinkovit nadzor pretovarjanja in tranzita prek njenega ozemlja.

2. Pogodbenici spodbujata in izvajata regionalne tranzitne ureditve za olajšanje trgovine.

3. Pogodbenici skrbita za sodelovanje in usklajevanje vseh zadevnih organov in agencij na svojih ozemljih, da se pospeši tranzitni promet.

ČLEN 6.5

Vnaprejšnje odločbe

Vsaka pogodbenica pred uvozom blaga na svoje ozemlje in v skladu s svojo zakonodajo in postopki trgovcem s sedežem na njenem ozemlju prek svojih carinskih organov ali drugih pristojnih organov izda pisno vnaprejšnjo odločbo o tarifni uvrstitvi, poreklu ali kateri koli drugi zadevi, za katero se pogodbenica odloči.

ČLEN 6.6

Poenostavljen carinski postopek

1. Vsaka pogodbenica zagotovi poenostavljene uvozne in izvozne postopke, ki so pregledni in učinkoviti, da se zmanjšajo stroški in poveča predvidljivost za gospodarske subjekte, vključno z malimi in srednjimi podjetji. Lažji dostop do carinskih poenostavitev je na voljo tudi za pooblaščene trgovce v skladu z objektivnimi in nediskriminatornimi merili.

2. Pri zaključevanju formalnosti dajanja blaga v carinski postopek se uporabi enotna carinska deklaracija ali enakovredna elektronska različica.

3. Pogodbenici uporabita sodobne carinske tehnike, vključno z oceno tveganja in revizijami po carinjenju, da se poenostavita in olajšata vstop in sprostitev blaga.

4. Pogodbenici spodbujata postopni razvoj in uporabo sistemov, vključno s sistemi, ki temeljijo na informacijski tehnologiji, da se olajša elektronska izmenjava podatkov med njunimi trgovci, carinskimi organi in drugimi zadevnimi agencijami.

ČLEN 6.7

Sprostitev blaga

Vsaka pogodbenica zagotovi, da njeni carinski, mejni ali drugi pristojni organi uporabljajo zahteve in postopke:

(a) s katerimi se zagotovi takojšnja sprostitev blaga v obdobju, ki ni daljše od obdobja, potrebnega za zagotovitev skladnosti s carinskimi in drugimi trgovinskimi zakoni in formalnostmi;

(b) s katerimi se zagotovi obdelava pred prihodom (tj. vnaprejšnje pošiljanje in morebitna obdelava informacij v elektronski obliki pred fizičnim prihodom blaga), da se omogoči sprostitev blaga ob prihodu, ter

(c) s katerimi se zagotovi sprostitev blaga brez plačila carine, pod pogojem da se končno plačilo carine zagotovi z jamstvom, če je to potrebno, v skladu z zakonodajo zadevne pogodbenice.

ČLEN 6.8

Pristojbine in takse

1. Pristojbine in takse se uvedejo samo za opravljene storitve v zvezi z zadevnim uvozom ali izvozom in za kakršno koli formalnost, ki je potrebna za izvedbo takega uvoza ali izvoza. Ne presegajo približnih stroškov opravljenih storitev in se ne izračunavajo ad valorem .

2. Informacije o pristojbinah in taksah se objavijo po uradno določenem mediju, ki lahko vključuje splet. Te informacije zajemajo razloge za pristojbino ali takso za opravljeno storitev, naziv pristojnega organa, pristojbino ali takso, ki se bo uporabila, ter kdaj in kako je treba izvesti plačilo.

3. Nove ali spremenjene pristojbine in takse se ne uvedejo, dokler niso objavljene in dane na voljo informacije v skladu z odstavkom 2.

ČLEN 6.9

Carinski deklarant

Pogodbenici se strinjata, da njune carinske določbe in postopki ne zahtevajo obveznega posredovanja carinskih deklarantov. Pogodbenici uporabljata pregledna, nediskriminatorna in sorazmerna pravila, ko izdajata dovoljenja carinskim deklarantom.

ČLEN 6.10

Pregledi pred odpremo

Pogodbenici se strinjata, da njune carinske določbe in postopki ne zahtevajo obvezne uporabe pregledov pred odpremo, kot so določeni v Sporazumu o pregledih pred odpremo, ali kakšnih koli drugih dejavnosti pregleda, ki jih pred postopkom carinjenja na namembnem kraju izvajajo zasebne družbe.

ČLEN 6.11

Carinsko vrednotenje

1. Pogodbenici določita carinsko vrednost blaga v skladu s Sporazumom o carinskem vrednotenju.

2. Pogodbenici sodelujeta z namenom, da dosežeta skupni pristop k vprašanjem v zvezi s carinskim vrednotenjem.

ČLEN 6.12

Obvladovanje tveganja

1. Vsaka pogodbenica svoje postopke pregleda in sprostitve ter postopke preverjanja po vstopu oblikuje na podlagi načel ocene tveganja in uporabi revizij, namesto da vsako pošiljko posebej podrobno preučuje za skladnost z vsemi uvoznimi zahtevami.

2. Pogodbenici se strinjata, da bosta sprejeli in uporabljali svoje zahteve in postopke za nadzor uvoza, izvoza, tranzita in pretovarjanja blaga na podlagi načel obvladovanja tveganja, ki se uporabljajo zato, da se ukrepi v zvezi s skladnostjo usmerijo na transakcije, ki jim je treba nameniti pozornost.

ČLEN 6.13

Storitev „vse na enem mestu“

Vsaka pogodbenica si prizadeva za razvijanje ali ohranitev storitve „vse na enem mestu“ za olajšanje enotne elektronske predložitve vseh informacij, ki jih zahteva carinska in druga zakonodaja za izvoz, uvoz in tranzit blaga.

ČLEN 6.14

Pritožbeni postopki

1. Vsaka pogodbenica zagotovi učinkovite, hitre, nediskriminatorne in lahko dostopne postopke, ki zagotavljajo pravico do pritožbe proti upravnim ukrepom, odločbam in sklepom carinske uprave in drugih pristojnih organov, ki vplivajo na uvoz ali izvoz blaga ali blago v tranzitu.

2. Pritožbeni postopki lahko vključujejo upravni pregled s strani nadzornega organa in sodno revizijo odločitev, sprejetih na upravni ravni, v skladu z zakonodajo pogodbenic.

ČLEN 6.15

Preglednost

1. Vsaka pogodbenica objavi ali kako drugače da na voljo, vključno z elektronskimi sredstvi, svojo zakonodajo, predpise in upravne postopke ter druge zahteve v zvezi z olajševanjem carine in trgovine.

2. Vsaka pogodbenica določi ali ohrani eno ali več informacijskih točk za obravnavo vprašanj zainteresiranih strani v zvezi z olajševanjem carine in trgovine.

ČLEN 6.16

Odnosi s poslovno skupnostjo

Pogodbenici se strinjata:

(a) da obstaja potreba po pravočasnih posvetovanjih s trgovinskimi predstavniki, kadar se oblikujejo zakonodajni predlogi in splošni postopki v zvezi z vprašanji o olajševanju carine in trgovine; v ta namen se po potrebi začnejo posvetovanja med carinskimi organi in poslovno skupnostjo;

(b) da objavita ali kako drugače dasta na voljo, če je le mogoče z elektronskimi sredstvi, novo zakonodajo in splošne postopke, povezane z vprašanji o olajševanju carine in trgovine, pred uvedbo takšne zakonodaje in postopkov, prav tako pa tudi spremembe in razlage takšne zakonodaje in postopkov; poleg tega javnosti dasta na voljo ustrezne informacije upravne narave, vključno z zahtevami uradov, postopki vstopa, delovnim časom in postopki delovanja carinskih uradov v pristaniščih in na mejnih prehodih ter kontaktnimi točkami za poizvedbe;

(c) da je treba zagotoviti razumno dolgo obdobje med objavo novih ali spremenjenih zakonodaje, postopkov, pristojbin ali taks ter začetkom njihove veljavnosti, ne da bi to posegalo v legitimne cilje javne politike (npr. spremembe stopenj dajatev), ter

(d) da zagotovita, da bodo njune carinske ter s carino povezane zahteve in postopki še naprej izpolnjevali potrebe trgovinske skupnosti, upoštevali najboljše prakse in še naprej v čim manjši meri omejevali trgovino.

ČLEN 6.17

Odbor za carino

1. Odbor za carino, ustanovljen s členom 16.2 (Specializirani odbori), sestavljajo predstavniki carinskih in drugih pristojnih organov pogodbenic. Odbor za carino zagotovi pravilno izvajanje tega poglavja, Protokola 1 in vseh dodatnih določb, povezanih s carino, o katerih se pogodbenici lahko dogovorita. Pogodbenici lahko v Odboru za carino obravnavata vsa vprašanja, ki izhajajo iz tega, in o njih odločata.

2. Pogodbenici lahko v Odboru za carino sprejemata priporočila in odločata glede vzajemnega priznavanja tehnik za obvladovanje tveganj, standardov tveganj, nadzora varnosti in programov trgovinskega partnerstva, vključno z vidiki, kot so prenos podatkov in skupne dogovorjene koristi ter morebitna druga vprašanja iz odstavka 1.

3. Pogodbenici se lahko dogovorita za ad hoc srečanja za kakršno koli carinsko zadevo, vključno s pravili o poreklu in vsemi dodatnimi carinskimi predpisi, o katerih se medsebojno dogovorita. Po potrebi lahko ustanovita tudi podskupine za posebna vprašanja.







POGLAVJE VII

NETARIFNE OVIRE ZA TRGOVINO IN NALOŽBE V PROIZVODNJI ENERGIJE IZ OBNOVLJIVIH VIROV

ČLEN 7.1

Cilji

V skladu z globalnim prizadevanjem za zmanjšanje emisij toplogrednih plinov imata pogodbenici skupni cilj, ki zajema spodbujanje, razvoj in povečevanje proizvodnje energije iz obnovljivih in trajnostnih nefosilnih virov, zlasti prek olajševanja trgovine in naložb. V ta namen si pogodbenici prizadevata za odpravo ali zmanjšanje tarif ter netarifnih ovir in sodelujeta pri spodbujanju regulativnega usklajevanja z regionalnimi in mednarodnimi standardi oziroma zbliževanja z njimi.

ČLEN 7.2

Opredelitev pojmov

V tem poglavju:

(a) „zahteva po lokalni vsebini“ pomeni (i) v zvezi z blagom, zahtevo s strani določenega podjetja, da kupi ali uporabi blago domačega porekla ali blago iz katerega koli drugega domačega vira, bodisi da je ta zahteva določena v smislu posameznega izdelka, v smislu obsega ali vrednosti izdelka, bodisi v smislu sorazmernega obsega ali vrednosti lokalne proizvodnje; (ii) v zvezi s storitvami, zahtevo, ki omejuje izbiro ponudnika storitev ali storitve, opravljene v škodo storitve ali ponudnika storitev iz druge pogodbenice;

(b) „ukrep“ pomeni kakršen koli ukrep, ki spada na področje uporabe tega poglavja in ga uporabi pogodbenica, v obliki zakona, predpisa, pravila, postopka, sklepa, upravnega ukrepa ali v kateri koli drugi obliki;

(c) „ukrepi, ki zahtevajo oblikovanje partnerstev z lokalnimi podjetji“ pomeni kakršne koli zahteve, da se skupaj z lokalnimi podjetji ali drugimi podjetji ustanovi ali upravlja kakršen koli pravni subjekt, kot je družba, trust, solastniško podjetje, skupno podjetje, ali sklene pogodbeno razmerje;

(d) „kompenzacija“ pomeni kateri koli pogoj, ki spodbuja lokalni razvoj, kot so neupravičeno licenciranje tehnologije, naložbe, obveznost sklenitve pogodbe s posamezno finančno institucijo, protidobava in podobne zahteve, ter;

(e) „ponudnik storitve“ je enako opredeljen kot v odstavku (m) člena 8.2 (Opredelitev pojmov).

ČLEN 7.3

Področje uporabe

1. To poglavje se uporablja za ukrepe, ki lahko vplivajo na trgovino in naložbe med pogodbenicama v zvezi s proizvodnjo energije iz obnovljivih in trajnostnih nefosilnih virov, predvsem vetra, sonca, aerotermalne, geotermalne, hidrotermalne energije in energije oceanov, vodne energije, biomase, deponijskega plina, plina iz komunalnih čistilnih naprav in bioplinov, vendar se ne uporablja za izdelke, iz katerih se proizvaja energija.

2. To poglavje se ne uporablja za raziskovalne in razvojne projekte ali predstavitvene projekte, ki se izvajajo v nepridobitne namene.

3. To poglavje ne posega v uporabo nobene druge zadevne določbe tega sporazuma, vključno z vsemi izjemami, pridržki ali omejitvami navedenih določb, ki se smiselno uporabljajo za ukrepe iz odstavka 1. Pojasniti je treba, da v primeru morebitne neskladnosti med tem poglavjem in katerimi koli drugimi določbami tega sporazuma prevladajo druge določbe tega sporazuma, kar zadeva to neskladnost.

ČLEN 7.4

Načela

Vsaka pogodbenica:

(a) ne sprejme ukrepov, ki zagotavljajo zahteve po lokalni vsebini ali katero koli drugo kompenzacijo, ki vpliva na izdelke druge pogodbenice, ponudnike storitev, podjetnike ali gospodarske subjekte.

(b) ne sprejme ukrepov, ki zahtevajo oblikovanje partnerstev z lokalnimi podjetji, razen če se šteje, da so taka partnerstva potrebna iz tehničnih razlogov, in lahko pogodbenica takšne tehnične razloge predloži na zahtevo druge pogodbenice;

(c) zagotovi, da so vsa pravila v zvezi s postopki za odobritev, certificiranje in izdajanje dovoljenj, ki se uporabljajo, zlasti za opremo, obrate in pripadajočo infrastrukturo prenosnega omrežja, objektivna, pregledna, nesamovoljna in ne diskriminirajo vložnikov iz druge pogodbenice;

(d) zagotovi, da za upravne pristojbine, naložene za ali v zvezi z: (i) uvozom in uporabo blaga s poreklom iz druge pogodbenice ali ki vplivajo na zagotavljanje blaga s strani ponudnikov druge pogodbenice, velja člen 2.10 (Pristojbine in formalnosti, povezane z uvozom in izvozom); ter (ii) zagotavljanjem storitev s strani ponudnikov druge pogodbenice veljajo člen 8.18 (Področje uporabe in opredelitev pojmov), člen 8.19 (Pogoji za izdajanje dovoljenj in potrditev kvalifikacij) in člen 8.20 (Izdajanje dovoljenj in postopki za potrditev kvalifikacij), ter

(e) zagotovi, da so pogoji in postopki za priključitev in dostop do omrežja za prenos električne energije pregledni in ne diskriminirajo ponudnikov iz druge pogodbenice.

ČLEN 7.5

Standardi, tehnični predpisi in ugotavljanje skladnosti

1. Kadar za izdelke za pridobivanje energije iz obnovljivih in trajnostnih nefosilnih virov obstajajo mednarodni ali regionalni standardi, pogodbenici te standarde ali ustrezne dele teh standardov uporabljata kot podlago za svoje tehnične predpise, razen kadar bi taki mednarodni standardi ali njihovi ustrezni deli predstavljali neučinkovito ali neustrezno sredstvo za uresničevanje zastavljenih legitimnih ciljev. Za namen uporabe tega odstavka se Mednarodna organizacija za standardardizacijo (ISO) in Mednarodna elektrotehniška komisija (IEC) še zlasti štejeta kot ustrezna mednarodna standardizacijska organa.

2. Kadar je to primerno, pogodbenici določita tehnične predpise, ki temeljijo na zahtevah izdelka z vidika zmogljivosti, vključno z okoljsko zmogljivostjo, ne pa z vidika oblikovnih ali opisnih značilnosti.

3. V zvezi z izdelki, navedenimi v poglavju 84 harmoniziranega sistema (razen 8401) ter v HS 850231 in 854140: (a) bo Unija sprejela izjave o skladnosti od ponudnikov iz Singapurja pod istimi pogoji kot od ponudnikov iz Unije za namen dajanja takšnih izdelkov na trg brez dodatnih zahtev ter (b) Singapur bo sprejel izjave EU o skladnosti ali poročila o preskusih za namen dajanja takšnih izdelkov na trg brez dodatnih zahtev. Singapur lahko zahteva obvezno testiranje ali certificiranje s strani tretje osebe pod pogoji iz člena 5 (Zaščitni ukrepi) Priloge 4-A.

Pojasniti je treba, da ta odstavek ne posega v uporabo zahtev pogodbenic, ki se ne nanašajo na izdelke iz tega odstavka, kot so urbanistični zakoni ali gradbeni predpisi.

ČLEN 7.6

Izjeme

1. Za to poglavje veljajo izjeme iz člena 2.14 (Splošne izjeme), člena 8.62 (Splošne izjeme), člena 9.3 (Varnost in splošne izjeme) ter, za večjo jasnost, ustrezne določbe poglavja XVI (Institucionalne, splošne in končne določbe).

2. V pojasnilo – ob spoštovanju zahteve, da se taki ukrepi ne uporabljajo na način, ki bi pomenil sredstvo za samovoljno ali neupravičeno diskriminacijo med izdelki pogodbenic, ponudniki storitev ali vlagatelji, kadar prevladujejo enaki pogoji ali prikrito omejevanje trgovine in naložb med pogodbenicama, se nobena določba iz tega poglavja ne razlaga tako, da se pogodbenici prepreči sprejemanje ali izvrševanje kakršnih koli ukrepov, potrebnih za varno delovanje zadevnih energetskih omrežij ali varnost oskrbe z energijo.

ČLEN 7.7

Izvajanje in sodelovanje

1. V Odboru za trgovino, ustanovljenem v skladu s členom 16.1 (Odbor za trgovino), pogodbenici sodelujeta in si izmenjujeta informacije o vseh vprašanjih, ki so pomembna za izvajanje tega poglavja. Pogodbenici lahko s sklepom Odbora za trgovino sprejmeta ustrezne izvedbene ukrepe za ta namen ter po potrebi posodobita to poglavje.

2. Sodelovanje lahko vključuje: (a) izmenjavo informacij, regulativnih izkušenj in najboljših praks na področjih, kot so: (i) oblikovanje in nediskriminatorno izvajanje ukrepov za spodbujanje uporabe energije iz obnovljivih virov; (ii) zajemanje in shranjevanje ogljikovega dioksida; (iii) pametna omrežja; (iv) energetska učinkovitost; (v) tehnični predpisi, standardi in postopki za ugotavljanje skladnosti, kot so tisti, ki se nanašajo na zahteve kodeksa omrežja, ter (b) spodbujanje, tudi v ustreznih regionalnih forumih, zbliževanja, njunih domačih ali regionalnih tehničnih predpisov, ureditvenih načel, standardov, zahtev in postopkov ugotavljanja skladnosti z mednarodnimi standardi.







POGLAVJE VIII

STORITVE, USTANAVLJANJE IN ELEKTRONSKO POSLOVANJE







ODDELEK A

SPLOŠNE DOLOČBE

ČLEN 8.1

Cilj in področje uporabe

1. Pogodbenici ob potrditvi svojih obvez iz Sporazuma STO uvajata potrebne ureditve za postopno vzajemno liberalizacijo trgovine s storitvami, ustanavljanja in elektronskega poslovanja.

2. Če ni drugače določeno: (a) se to poglavje ne uporablja za subvencije ali nepovratna sredstva, ki jih zagotovi pogodbenica, vključno z vladnimi posojili, jamstvi in zavarovanjem; (b) se to poglavje ne uporablja za storitve, opravljene pri izvajanju vladnih pooblastil, na zadevnih ozemljih pogodbenic; (c) to poglavje ne zahteva privatizacije javnih podjetij in (d) se to poglavje ne uporablja za zakone, predpise ali zahteve, ki urejajo storitve vladnih agencij za vladne potrebe, in ne z namenom nadaljnje prodaje na trgu ali uporabe v ponudbi storitev za komercialno prodajo.

3. Vsaka pogodbenica ohrani pravico do urejanja in uvajanja novih predpisov za izpolnjevanje legitimnih ciljev politike v skladu s tem poglavjem.

4. To poglavje se ne uporablja za ukrepe, ki vplivajo na fizične osebe, ki želijo dostop do trga delovne sile pogodbenice, ali za ukrepe glede državljanstva, prebivališča ali stalne zaposlitve. Nobena določba tega poglavja pogodbenici ne preprečuje uporabe ukrepov za urejanje vstopa fizičnih oseb na ozemlje druge pogodbenice ali za njihovo začasno bivanje, vključno z ukrepi, potrebnimi za zavarovanje celovitosti njenih meja in zagotovitev urejenega prehajanja fizičnih oseb čez njene meje, če se taki ukrepi ne uporabljajo tako, da izničujejo ali omejujejo ugodnosti ( 4 ) za drugo pogodbenico pod pogoji iz tega poglavja.

ČLEN 8.2

Opredelitev pojmov

V tem poglavju:

(a) „neposredni davki“ vsebujejo vse davke na skupne dohodke, na skupni kapital ali na elemente dohodka ali kapitala, vključno z davkom na razliko pri odtujitvi lastnine, davkom na nepremičnine, dedovanji in darili ter davkom na skupni znesek plač, ki jih plačajo podjetja, kot tudi davkom na povečanje kapitala;

(b) „pravna oseba“ pomeni vsak pravni subjekt, pravilno ustanovljen ali kako drugače organiziran po ustreznem zakonu kot izvajalec pridobitnih ali nepridobitnih dejavnosti ter v zasebni ali državni lasti, vključno z delniškimi družbami, trusti, solastniškimi podjetji, skupnimi podjetji, samostojnimi podjetniki posamezniki ali združenji;

(c) „pravna oseba iz Unije“ ali „pravna oseba iz Singapurja“ pomeni: (i) pravno osebo, ustanovljeno v skladu z zakoni Unije in/ali države članice Unije oziroma Singapurja, z glavnim sedežem, centralno upravo ( 5 ) ali glavno poslovno enoto na ozemlju Unije oziroma na ozemlju Singapurja ali (ii) v primeru ustanavljanja v skladu z odstavkom (d) člena 8.8 (Opredelitev pojmov) pravno osebo, ki je v lasti ali pod nadzorom fizične osebe države članice Unije oziroma Singapurja ali pravne osebe iz Unije oziroma pravne osebe iz Singapurja. Če ima pravna oseba na ozemlju Unije oziroma Singapurja samo glavni sedež ali centralno upravo, se ne šteje kot pravna oseba iz Unije oziroma pravna oseba iz Singapurja, razen če opravlja bistvene poslovne dejavnosti ( 6 ) na ozemlju Unije oziroma Singapurja. Pravna oseba je: (i) „v lasti“ fizičnih ali pravnih oseb Unije in/ali katere koli države članice Unije ali Singapurja, če več kot 50 odstotkov lastniškega deleža pripada osebam Unije in/ali katere koli države članice Unije oziroma Singapurja; (ii) „pod nadzorom“ fizičnih ali pravnih oseb Unije in/ali katere koli države članice Unije ali Singapurja, če so take osebe pooblaščene, da imenujejo večino njenih direktorjev ali da drugače zakonito vodijo njeno delovanje; (iii) „povezana“ z drugo osebo, ko to drugo osebo nadzoruje ali je pod njenim nadzorom ali ko sta z drugo osebo pod nadzorom iste osebe;

(d) ne glede na pododstavek (c) ta sporazum prav tako zajema ladijske družbe s sedežem zunaj Unije in ki so pod nadzorom državljanov države članice Unije, če so njihova plovila registrirana v skladu z zakonodajo države članice Unije in plujejo pod zastavo te države članice Unije;

(e) „ukrep“ pomeni kakršen koli ukrep pogodbenice v obliki zakona, predpisa, pravila, postopka, sklepa, upravnega ukrepa ali v kateri koli drugi obliki;

(f) „ukrepi, ki jih pogodbenica sprejme ali ohrani“, pomeni ukrepe, ki jih sprejmejo: (i) centralne, regionalne ali lokalne vlade in organi ali (ii) nevladni organi pri izvajanju pooblastil, ki jim jih podelijo centralne, regionalne ali lokalne vlade ali organi;

(g) „ukrepi, ki jih pogodbenica sprejme ali ohrani in ki vplivajo na trgovino s storitvami“, vključujejo ukrepe v zvezi z: (i) nakupom, plačilom ali uporabo storitve; (ii) dostopom do storitev in njihove uporabe, v povezavi z opravljanjem teh storitev, za katere ta pogodbenica zahteva, da so dostopne javnosti na splošno, ter (iii) prisotnostjo, vključno s tržno prisotnostjo, oseb iz pogodbenice za opravljanje storitve na ozemlju druge pogodbenice;

(h) „seznam specifičnih obvez“ se v primeru Unije nanaša na Prilogo 8-A in njene dodatke, v primeru Singapurja pa na Prilogo 8-B in njena dodatka;

(i) „uporabnik storitve“ pomeni vsako osebo, ki prejme ali uporabi storitev;

(j) „opravljanje storitve“ vključuje pripravo, distribucijo, trženje, prodajo in izvedbo storitve;

(k) „storitev druge pogodbenice“ pomeni storitev, ki se opravlja: (i) z ozemlja druge pogodbenice ali na njem ali, v primeru pomorskega prevoza, s plovilom, ki je registrirano po zakonih druge pogodbenice ali ki ga je registrirala oseba druge pogodbenice, ki to storitev opravlja s plovilom in/ali plovilo v celoti ali delno uporablja; ali (ii) pri opravljanju storitve s tržno prisotnostjo ali prisotnostjo fizičnih oseb s strani ponudnika storitve druge pogodbenice;

(l) „ponudnik storitve“ pomeni vsako osebo, ki ponuja ali želi ponujati storitev, vključno prek ustanavljanja;

(m) „storitev, opravljena pri izvajanju vladnih pooblastil“ pomeni kakršno koli storitev, razen storitve, ki je opravljena na tržni osnovi ali v konkurenci z enim ali več ponudniki storitev; ter

(n) „trgovina s storitvami“ pomeni opravljanje storitve: (i) z ozemlja ene pogodbenice na ozemlje druge pogodbenice („čezmejno“); (ii) na ozemlju pogodbenice za uporabnika storitve druge pogodbenice („uporaba v tujini“); (iii) s strani ponudnika storitve pogodbenice s tržno prisotnostjo na ozemlju druge pogodbenice („tržna prisotnost“), ali (iv) s strani ponudnika storitve pogodbenice s prisotnostjo fizičnih oseb te pogodbenice na ozemlju druge pogodbenice („prisotnost fizičnih oseb“).







ODDELEK B

ČEZMEJNO OPRAVLJANJE STORITEV

ČLEN 8.3

Področje uporabe

Ta oddelek se uporablja za ukrepe pogodbenic, ki vplivajo na čezmejno opravljanje vseh storitev razen:

(a) avdiovizualnih storitev;

(b) nacionalne pomorske kabotaže ( 7 ) ter

(c) nacionalnih in mednarodnih storitev zračnega prometa, rednih ali posebnih, ter storitev, ki so neposredno povezane z izvajanjem prometnih pravic, razen: (i) storitev popravil in vzdrževanja zrakoplovov, med katerimi je zrakoplov umaknjen iz prometa; (ii) prodaje in trženja storitev zračnega prometa ter (iii) storitev računalniškega rezervacijskega sistema.

ČLEN 8.4

Opredelitev pojmov

V tem oddelku „čezmejno opravljanje storitev“ pomeni opravljanje storitve:

(a) z ozemlja ene pogodbenice na ozemlje druge pogodbenice ter

(b) na ozemlju ene pogodbenice za uporabnika storitve druge pogodbenice.

ČLEN 8.5

Dostop do trga

1. Pri dostopu do trga prek čezmejnega opravljanja storitev vsaka pogodbenica storitvam in ponudnikom storitev druge pogodbenice zagotavlja obravnavo, ki ni manj ugodna od obravnave, določene v določilih, omejitvah in pogojih, ki so dogovorjeni in navedeni v seznamih specifičnih obvez.

2. V sektorjih, v katerih se sprejmejo obveze v zvezi z dostopom do trga, so ukrepi, ki jih posamezna pogodbenica ne sme sprejeti ali ohraniti v kateri koli regiji ali na svojem celotnem ozemlju, razen če je v njenem seznamu specifičnih obvez določeno drugače, opredeljeni kot: (a) omejitve števila ponudnikov storitev v obliki številčnih kvot, monopolov, izključnih ponudnikov storitev ali zahteve po preverjanju gospodarskih potreb ( 8 ); (b) omejitve skupne vrednosti storitvenih transakcij ali premoženja v obliki številčnih kvot ali zahteve po preverjanju gospodarskih potreb ter (c) omejitve skupnega števila storitev ali skupne količine opravljenih storitev, izražene v določenih številčnih enotah v obliki kvot ali zahteve po preverjanju gospodarskih potreb. ( 9 )

ČLEN 8.6

Nacionalna obravnava

1. Vsaka pogodbenica v sektorjih, ki so vpisani na njen seznam specifičnih obvez ter so v skladu z vsemi pogoji in pridržki, ki so v njem določeni, zagotavlja, da obravnava storitev in ponudnikov storitev druge pogodbenice glede vseh ukrepov, ki vplivajo na čezmejno opravljanje storitev, ni manj ugodna od obravnave, ki jo zagotavlja lastnim podobnim storitvam in ponudnikom storitev.

2. Pogodbenica lahko izpolni zahtevo iz odstavka 1, tako da storitve in ponudnike storitev druge pogodbenice obravnava bodisi formalno enako bodisi formalno drugače kot obravnava lastne podobne storitve in ponudnike storitev.

3. Formalno enaka ali formalno drugačna obravnava se šteje za manj ugodno, če spremeni konkurenčne pogoje v korist storitev ali ponudnikov storitev ene pogodbenice v primerjavi s storitvami ali ponudniki storitev druge pogodbenice.

4. Specifične obveze, sprejete v skladu s tem členom, se ne razlagajo kot zahteva za pogodbenico, da zagotovi nadomestilo za inherenten podrejen konkurenčni položaj zaradi tujega izvora zadevnih storitev ali ponudnikov storitev.

ČLEN 8.7

Seznam specifičnih obvez

1. Sektorji, ki jih pogodbenica liberalizira v skladu s tem oddelkom, ter, na podlagi pridržkov, omejitve dostopa do trga in nacionalne obravnave, ki se uporabljajo za storitve in ponudnike storitev druge pogodbenice v teh sektorjih, so določeni v njenem seznamu specifičnih obvez.

2. Pogodbenici ne smeta sprejeti novih ali bolj diskriminatornih ukrepov za storitve ali ponudnike storitev druge pogodbenice v zvezi s specifičnimi obvezami, sprejetimi v skladu z odstavkom 1.







ODDELEK C

USTANAVLJANJE

ČLEN 8.8

Opredelitev pojmov

V tem oddelku:

(a) „podružnica“ pravne osebe pomeni poslovno enoto ali pravno osebo, ki ni ločen pravni subjekt in je izpostava matične družbe;

(b) „gospodarska dejavnost“ vključuje vse dejavnosti gospodarske narave, razen dejavnosti, ki se opravljajo pri izvajanju vladnih pooblastil, tj. dejavnosti, ki se ne izvajajo na tržni osnovi ali v konkurenci z enim ali več gospodarskimi subjekti;

(c) „podjetnik“ pomeni vsako osebo pogodbenice, ki želi opravljati ali opravlja gospodarsko dejavnost prek ustanavljanja ( 10 );

(d) „ustanavljanje“ pomeni: (i) ustanovitev, pridobitev ali vzdrževanje pravne osebe ali (ii) ustanovitev ali ohranitev podružnice ali predstavništva z namenom vzpostavitve ali ohranitve trajne gospodarske povezave na ozemlju pogodbenice z namenom opravljanja gospodarske dejavnosti, vključno z, vendar ne omejeno na, opravljanje storitve, ter

(e) „hčerinska družba“ pravne osebe pogodbenice pomeni pravno osebo, ki je pod nadzorom druge pravne osebe te pogodbenice, v skladu z njenim domačim pravom. ( 11 )

ČLEN 8.9

Področje uporabe

Ta oddelek se uporablja za ukrepe, ki jih pogodbenici sprejmeta ali ohranita in ki vplivajo na gospodarske subjekte v katerih koli gospodarskih dejavnostih, razen v:

(a) rudarstvu, proizvodnji in predelavi ( 12 ) jedrskih materialov;

(b) proizvodnji orožja, streliva in vojaškega materiala ali trgovini z njimi;

(c) avdiovizualnih storitvah;

(d) nacionalni pomorski kabotaži ( 13 ) ter

(e) nacionalnih in mednarodnih storitvah zračnega prometa, rednih ali posebnih, ter storitvah, ki so neposredno povezane z izvajanjem prometnih pravic, razen: (i) storitev popravil in vzdrževanja zrakoplovov, med katerimi je zrakoplov umaknjen iz prometa; (ii) prodaje in trženja storitev zračnega prometa ter (iii) storitev računalniškega rezervacijskega sistema.

ČLEN 8.10

Dostop do trga

1. Pri dostopu do trga prek ustanavljanja vsaka pogodbenica gospodarskim subjektom in podjetnikom druge pogodbenice zagotavlja obravnavo, ki ni manj ugodna od obravnave, določene v določilih, omejitvah in pogojih, ki so dogovorjeni in podrobno določeni v njenem seznamu specifičnih obvez.

2. V sektorjih, v katerih se sprejmejo obveze v zvezi z dostopom do trga, so ukrepi, ki jih posamezna pogodbenica ne sme sprejeti ali ohraniti v kateri koli regiji ali na svojem celotnem ozemlju, razen če je v njenem seznamu specifičnih obvez določeno drugače, opredeljeni kot: (a) omejitve števila gospodarskih subjektov v obliki številčnih kvot, monopolov, izključnih pravic ali drugih zahtev glede gospodarskih subjektov, kot je ugotavljanje gospodarskih potreb; (b) omejitve skupne vrednosti transakcij ali premoženja v obliki številčnih kvot ali zahteve po ugotavljanju gospodarskih potreb; (c) omejitve skupnega števila poslov ali skupne količine opravljenih poslov, izražene v določenih številčnih enotah v obliki kvot, ali zahteve po ugotavljanju gospodarskih potreb; ( 14 ) (d) omejitve udeležbe tujega kapitala v smislu omejitve največjega odstotka tujega deleža ali skupne vrednosti posamezne ali skupne tuje naložbe; (e) ukrepi, ki omejujejo ali zahtevajo posebne vrste pravnih subjektov ali skupnih podjetij, prek katerih lahko podjetnik druge pogodbenice opravlja gospodarsko dejavnost, ter (f) omejitve skupnega števila fizičnih oseb, razen ključnega osebja in diplomiranih pripravnikov, kot so opredeljeni v členu 8.13 (Področje uporabe in opredelitev pojmov) ( 15 ), ki so lahko zaposleni v določenem sektorju ali ki jih podjetnik lahko zaposli in ki so potrebni za izvajanje gospodarske dejavnosti in z njo neposredno povezani, v obliki številčnih kvot ali zahteve po preverjanju gospodarskih potreb.

ČLEN 8.11

Nacionalna obravnava

1. V sektorjih iz seznama specifičnih obvez in v skladu s pogoji in pridržki ki so v njej določeni, vsaka pogodbenica v zvezi z vsemi ukrepi, ki vplivajo na gospodarske subjekte ( 16 ), gospodarskim subjektom in podjetnikom druge pogodbenice zagotovi obravnavo, ki ni manj ugodna od tiste, ki jo zagotavlja lastnim gospodarskim subjektom in podjetnikom.

2. Pogodbenica lahko izpolni zahtevo iz odstavka 1, tako da gospodarske subjekte in podjetnike druge pogodbenice obravnava bodisi formalno enako bodisi formalno drugače kot obravnava lastne podobne gospodarske subjekte in podjetnike.

3. Formalno enaka ali formalno drugačna obravnava se šteje za manj ugodno, če spremeni konkurenčne pogoje v korist gospodarskih subjektov ali podjetnikov pogodbenice v primerjavi s podobnimi gospodarskimi subjekti in podjetniki druge pogodbenice.

4. Specifične obveze, sprejete v skladu s tem členom, se ne razlagajo kot zahteva za pogodbenico, da zagotovi nadomestilo za inherenten podrejen konkurenčni položaj zaradi tujega izvora zadevnih gospodarskih subjektov ali podjetnikov.

ČLEN 8.12

Seznam specifičnih obvez

1. Sektorji, ki jih pogodbenica liberalizira v skladu s tem oddelkom, ter, na podlagi pridržkov, omejitve dostopa do trga in nacionalne obravnave, ki se uporabljajo za gospodarske subjekte in podjetnike druge pogodbenice v teh sektorjih, so določeni v seznamu specifičnih obvez prve pogodbenice.

2. Pogodbenici ne smeta sprejeti novih ali bolj diskriminatornih ukrepov za gospodarske subjekte in podjetn